text:
Viðmerkingar eru vælkomnar ;) Cancel reply
This site uses Akismet to reduce spam. Learn how your comment data is processed.
-
The Sound of Science
-
ROSE kanning
Á vári 2012 vóru lívfrøðingalesandi við í eini kanning um hugburð til náttúruvísindaligu lærugreinarnar í skúlanum. Hetta er ein altjóða kanning, sum fleiri enn 40 lond hava luttikið í. Svein Sjøberg er upphavsmaður til hesa kanningina, sum byrjaði í 2004 – eftir at kanska serliga Norðurlond høvdu staðið seg illa í PISA kanningum. Serliga teir náttúruvísindaligu […]
0
DAYS
0
HRS
0
MINS
0
SECS
Monday
Tuesday
Wednesday
Thursday
Friday
Saturday
Sunday
The form was successfuly sent!
The validation of the form was not successful!
There was an error sending the form, try again later or contact your system administrator.
- Familjan
- About the people in Brekkustovu
- Útgávur
- Myndir
- Tilfar til luttakarar ið fara á The Wall í Birmingham
- Ólavsøkuskráin
- Um okkum í Brekkustovu
- Publications
- googlef5374f59e6bcffd7.html
- Vælkomin
Hugleiðingar: Den mere kloge narrer den mindre kloge
Veðurlagsbroytingar: Stórt føroyskt metanútlát – Skulu vit hava kengurur heldur enn seyð?
Hoydalar granskingardepil við Fróðskaparsetri og vísindaligum søvnum
Hvussu nógvir verðar eru í einum kameli?
Kundin hevur altíð rætt – ella eru føroysk undantøk?
Skulu tey til gongu í Havn nú gjalda fyri dollar-grinini av bygd?
Javnrættindi og kvalifikatiónir
Vísindaligt tilfar til døgurða!
Eidesgaard og kaos
Granskingin dumpað?
Regn og nýggj sløg av hundalondum
Eitt rættiligt films-kubbi
Minnast tit hendan?
Bøndur samsýning fyri at verja “kolevnisgoymslur”
Grind, spik og Lívsins vatn – tubbakk og grønar keks
Kirkjubømúrurin og fornminnini í Kirkjubø
Skjótt syftir seiðir góða undirtøku – fer tunga takið at verða lætt?
Æðuvík í Aberdeen
Tey forbodnu jólini
Drukna grønlendingar nakrantíð?
Bubbi og ungir jazzarar
Á konsertini í Norðurlandahúsinum leygarkvøldið var Bubbi Morthens aftur ein mótmælissangari, hesaferð móti teimum sum hava ábyrgdina av íslendsku bankakreppuni. Eisini aðrar tónleikaframførslur vóru hetta vikuskiftið, og Jazzfestivalurin vísti, at vit hava bæði leikarar og høli sum kunnu halda uppi eini jazzmentan.
Mær tørvar 2 jørðir, tørvar tær 3?
Ein heitur og turrur heimur væntandi – og tað skjótt
Lord Stern um hitabroytingar: Støðan nógv verri enn áður mett
Vísindaliga grundarlagið undir komandi Keypmannahavnaravtaluni
Uppskot um størri minking í útláti av koltvísúrni í 2020
Brúkarin heldur enn framleiðarin ábyrgdast fyri koltvísúrnisútlátið
USA umhugsar klima-verjutoll
Støðugt skifti millum Norðuratlantsstreymin og Norðurhøv
Havstreymar ávirka veiðinøgdina
Public Service Kringvarp
Hybridbilar ikki teir mest umhvørvisvinarligu?
Fíggjarnevndin onga virðing fyri útbúgving
Gjald tína útbúgving sjálv! Almennu Føroyar hava ikki ráð til slíkt fjas!
Fjøllini hava fepur!
The End of the Line
Tvímerkja tjóð
Væntar Eyðgunn val?
Tvær ítróttarhallir í Sandoynni?
Fíggjarnevndin í hernað móti miðøkinum og javnaðarflokkinum?
Hvat segði eg! Seyðurin pínist!
Rótin til fyribyrging av øllum illum
Hvar rakst tú oljufýrið…
Miðal millum tey minni mentu
PISA – eitt amboð hjá myndugleikum
Blátíta skrásett í Føroyum fyri fyrstu ferð
Ein tann vanligasti títan í Evropa er nú eisini skrásett í Føroyum. Talan er um litføgru blátítuna. Hon varð sædd í einum runni uttanfyri mína skrivstovu tann 6. desember 2010.
Einans drumbar og ross arbeiða
Hugleiðingar meðan beinkrímið leikar í
Náttúrunnar sniðendurnýtsla
Ljós á málið ella kelduna?
Gamalt var at pressan vardi sínar keldur, og út frá upplýsingum frá keldunum skrivaðu tey søguna. Hetta handverkið tykjast fjølmiðlarnir ikki at duga í dag, nú skulu tey bara endurgeva tað sum ein kelda sigur. Spurningurin er um hetta kemst av mentalum leti, ella um tøgnmentanin eisini hevur rakt føroysku fjølmiðlarnar.
At fóðra smyrlar
Knotur í íslendingum
Uttan at taka støðu til hvør er rætta loysnin í Icesave málinum, so haldi eg at íslendingar eru ein fyrimynd tá tað ræður um at standa saman – og at tora at seta seg uppímóti teimum “stóru”.
Dansandi soppar
Hurrá, Kina heldur ikki mannarættindini – tí keypa tey frá okkum!
Fáur pellar meira enn helvtina
Okkara íkast til G!
Royala Brekkustova
Gullkrukkan Hotel Hafnia
Gagnligt og ítøkiligt valagn
Eftirlønin hjá tær og mær rinda skattalættan hjá Fólkaflokkinum
70 havhestar, harav 12 til kanningar á Læraraskúlanum
So brast fyri nev
Er dansklærugreinin í skúlaverkinum einans leivd frá hjálandaveldinum?
Grátandi mamman og deyði sonurin
Syngjandi ommur, abbar og nunnur
Bachelorlærarar við lívfrøði
Okkurt siga tit ‒ men eg hugsi mítt!
Litføgur jólatrø í Brussel
Annar heimsbardagi á alljósum degi
Tað hjálpir at treiskast!
Ísbjørnirnar mótmæla!
FarGen og James Watson
Happy soil day!
Góðan molddag!
Happy soil day! Today, Dec. 5th, er the international soil day. A day devoted healty and fertile soils. The day is proposed by FAO, the food and agriculture organisation within United Nation, realising that soil is not a sustainable resource, when considering the lifespan of human beings. From this follows that if we spoil the land, then the soil will need so long time to recover, that it will not be within our lifetime. A visible example of this is a story in the Faroese popular science magasin “Frøði” (nr. 2, 2013), where the botanist Anna Maria Fosaa writes about a study from an enclosure, that when established was quite eroded by overgrazing. After a period of 10 years the eroded areas inside the enclosure are deminished 10% compared with the area outside the fence. Hence we can expect it to take a long time before the sward is whole again. My own, more invisible, research shows that when the sward disappears, so does the alive soil. Left are stones and sand. Stonedead! The intention of the international soil day is to promote the importance of soil, all the services the soil delivers in terms of food, cloths, houses, protection just to mention a few. In addition a large part of the words biodiversity is to be found in the soil. The FAO celebrates the day with an soil conference. I am going to celebrate the day by announcing the Faroese soil research society, which right now has one sole member. UN has declared 2015 to be international soil year. I would like that we then are ready to do something big also in the Faroes. Happy soil day 2013.


c: text/html

text:
Um løgmaður Aksel Jóhannesen saman við umboðunum fyri javnaðarflokkin í norðurøkinum taka undir við, at Sjúkrahúsverkið skal hava eina leiðslu, so eiga tit at koma út úr buskinum og siga tað. Tey sum valdu tykkum og allir Norðoyingar annars hava rætt til at vita, hvar tey hava tykkum í hesum máli.Norðoyingar hava eisini rætt til at vita, um tit klára at liva við, at arbeiðssetningurin ikki bleiv yvirhildin í tilmælinum, ella : Eru tit líkasæl ? hvar er rættvísiskenslan, nú tit sita í samgongu ?
Tað hevur verið sera friðarligt á portalunum frá umboðum úr norðurøkinum, sum ongantíð fyrr. Nú sum ongantíð fyrr hava norðoyingar brúk fyri uppbakningi frá teimum, sum tey til seinasta val settu sítt álit á. Hesi skjóta seg undir, at stríðið skal vinnast í løgtinginum og ikki í fjølmiðlunum, men tøgnin er larmandi. Hvar eru umboð okkara, í hesum fyri okkum, sera tíðandi máli ?
Harra løgmaður, gloym ongantíð , at tað vóru norðoyingar, sum av fyrstum stóðu saman um, at tú skuldi blíva politikari, meðan tú enn var eitt óskrivað blað í politikki.
Norðoyingar vóru spentir og glaðir fyri henda mann, tey høvdu sett sítt álit á. Men tá hesin fekk størri ávirkan, var eitt tað fyrsta hann gjørdi at flyta føðideildina til Havnar. Eitt av úrslitunum av hesum bleiv, at nógvir norðingar nú til “skræk og adsvarsel” koma til verðina við vegjaðaran, á veg til landssjúkrahúsið.
Nú er hesin sami politikari blivin løgmaður. Norðoyingar eru enn spentir uppá, hvat teirra løgmaður fer at gera. Nei, ikki eitt kis hoyrist frá løgmanni, í hesum sera spenta máli fyri norðoyingar í løtuni.
Eitt er vist og tað vita vit øll og eisini harra løgmaður, Aksel Jóhannesen. Blívur talan um eina leiðslu fyri øll trí sjúkrahúsini, so er liðugt. Fær henda ´menningarætlan´ sítt vælsignilsi frá løgmanni ? Tað næsta sum hendir er, at henda eina leiðslan avger, at ongin tilbúgving skal verða á Klaksvíkar sjúkrahúsi. Fer løgmaður tá at skylda uppá hesa einu leiðsluna, at tað er hon sum tekur avgerðir og ikki hann sum løgmaður ? Ella við øðrum øðrum, mamma mamma tað var ikki eg….
Harra løgmaður, kom út úr buskinum í hesum máli og traðka í karakter !! Fortel teimum sum valdu teg her norðuri og øllum norðoyingum annars, hvar tey hava politikaran, sum tey valdu og sum bleiv løgmaður.
Ríkidømið út í hvønn krók ?
Hvat bleiv av herrópinum aðrenn valið, at nú skuldi ríkidømi í Føroyum út í hvønn krók í landinum. Nú skuldi rættvísi og opinleiki innaftur í føroyskan politik. Alt skuldi deilast so javnt millum føroyingar Føroyar. Vóru hetta bert tóm orð, orðavendingar sum ljóðaðu væl, men uttan hald í veruleikanum ? Er norðurøkið nú ikki eingang ein krókur í landinum, hvat bleiv meint við hvønn krók. Klaksvíkar Sjúkrahús hevur í øllum førum sera stóran og avgerandi týdning fyri okkum, sum her búleikast og onnur við eisini.
Nú sita vit øll spent og bíða eftir, hvønn týdning orðini hjá løgmanni áðrenn valið høvdu, at nú skuldi ríkidømi í landinum út í hvønn krók !
Elsebeth Mercedis Gunnleygsdóttur, Løgtingslimur

robotstxt: allowed

filter: keep


text:
slett ikki so galið, at hava frí bara soleiðis. eg dugi so illa alt hatta við bíbliuini og hví og hvat. men dagurin var kærkomin. í gjár unnaði eg mær ein nýggjan djúsara. ein slow djúrsara. mín gamli djúsari var troyttur og slitin. dagurin í dag bleiv altso tann heilt stóri djúsdagurin. hence myndin. drink your greens. trý sløg bleiv tað til. og altso einki rocket science. men hetta var í.
- (tann grøni) hálvur pakki av spinat, 3 súrepli og ein hálv sitrón.
- (tann reyði) 6 smáar reyðrøtur, 4 súrepli og ein sitrón.
- (tann appelsinguli) gularøtur og appelsin half ‘n half sirkus.
hevði eg átt myntu, so haldi eg, at eg hevði koyrt tað í gularótadjúsi. og kanska hindber í reyðrøturnar. spinatdjúsi var púrasta perfekt, júst sum tað var. heilt bestemt ein favorittur. kann viðmælast. tær smáu fløskurnar eru smoothies fløskur, sum fáast í bæði Miklagarði og FK. eg goymi tær til smáar portionir av heimagjørdum djús/smoothies. gott at at hava við útferð, til arb ella í skúla.
annars hevur okkara dagur nokk bara verið, sum hjá teimum flestu. ein blandingur av hugna og stríð og strev. sindur av sól og eitt sindur av kava….(?!)


text:
Hugleiðingar og nýggjársynski um føroyska kalvan
Fyri amerkonsku niðursetufólkini vóru grashoppurnar í Norðuramerika ein pest og ein plága. Alt, sum gerast kundi, bleiv til fánýtis gjørt, fyri at forkoma teimum. Men knappliga byrjaðu tær at fækkast í tali, og í dag eru tær útdeyðar.
Í dag verður orsøkin til at tær eru útdeyðar, hildin vera, at amerikanarar byrjaðu at velta framvið áarbakkunum á Mississippiánni, har tær vurpu eggini. Veltingin og vatningin gjørdi, at eggini doyðu, og eftir stuttari tíð vóru tær so fáar í tali, at tað beyðst ikki bøtur – tær doyðu út.
Vit byrjaðu at trola eftir flatfiski fyrst í 70’unum, og í hvørjum háli vóru fleiri kurvar av kalvaspraggum, lítið størri enn ein hond. Hesar vórðu tveittar aftur í havið – sum oftast deyðar. Hóast landleiðsflotin fleirfaldaðíst frá um 5 til um 55), so fingu øll somu ovurstóru tøl av spraggum, sum fóru deyðar aftur í havið. Vit gjørdu næstan sum amerikanarar á sinni – teir drupu eggini, vit yngulin.
Eingin visti, hvar føroyski kalvin gýtti, til Skálaberg fann gýtingarøkið ársskifti 82/83. Í dag fara trolarar hagar í desembur mánaða, og taka nú, myndaliga talað, eggini úr reiðrinum. Fyrst drupu vit yngulin, nú taka vit restina. Trolararnir lógu um eini 30 tons onkran túr, men nú er tonsatalið komið niður á nøkur fá kør. Tað vil siga, at kalvin er nú so illa fyri, at tann seinasti verður tikin heilt skjótt.
Tað er ein avleiðing, um vit lata standa til. Onnur avleiðing kann verða enn verri.
Vit fara aftur til Norðuramerika, til Yellowstone National Park. Har settu tey ein lítlan úlvaflokk út, hóast sera sterk og harðlig mótmæli. Úrslitið gjørdist, at grasdjórini máttu flýggja undan úlvunum frá opnum lendi, inn millum trøini. Tað gjørdi, at blomstur, grøs og urtir, sum ikki fingu høvdið fyri seg, orsakað av grasdjórunum, sluppu at veksa og blomstra. Tað førdi so við sær, at talið av smákyktum øktist, sum so aftur gjørdi, at talið av fuglum, sum eta smákyktini øktist. Og tá komu rovfuglarnir eisini. So lítli úlvaflokkurin gjørdi, at margfeldni øktist í stórum.
Um kalvin kann hava somu ávirkan, er enn ókent, men eg hevði ikki vilja sitið við ábyrgdini, og latið staðið til, soleiðis sum gjørt hevur verið, og sum framvegis verður gjørt.
Vit hava í dag bæði kunnleika um strúking og framkomið skip, sum kann taka kalvan umborð, og hava hann livandi, meðan strokið verður, og so sleppa honum livandi í havið aftur.
Á tann hátt kunnu vit fáa fleiri 100.000 gitin egg, og um talið á landleiðsloyvum ikki verður økt, samstundis sum gýtingarøkið verður stongt alt árið, so er kanska enn ein vón um, at okkara eftirkomarar kunnu sleppa at síggja kalva koma upp úr sjónum.
Gera vit einki nú, so er heilt víst, at føroyski kalvin doyr út.
Mítt nýggjársynski til føroysku tingmanningina er tí, at tit friða økið og seta pening av, so Jákup Sverri fær strokið. Tá kunnu tit siga, at tit hava gjørt tykkara. Er tað ov seint, so kunnu tit siga vit royndu.


text:
Knapt 300 luttakarar vóru á stevnuni, sum var sera væleydnað.
spenna seg út. Tey kvóðu so hjartaliga og av fullum huga. Fyri tey, sum
stóðu og hugdu at, var hetta sera hugtakandi og tankin um at føroyski
dansurin er við at doyggja út, var fjarur hesa løtuna.
Spurdi ein nærri fekst at vita, at í størsta parti av landinum vóru
fólkaskúlalærararnir drívmegin innan barnadansin. Í Sumba, í Vágum, á
Argjum, í Eysturoynni og í Norðoyggjum, vóru tað lærarar, saman við
øðrum, sum hildu og mentu dansin.
luttakaratalið hevði fallið niður um eina helvt uttan hjálp frá
lærararunum.
var, at fáa dansin inn um skúlagátt. Tí tað er innan skúlagátt at
børninin verða kunnug við føroysku kvæðamentanina. Men eins
týdningarmiki er tað, at dansurin verður stuðlaður sum frítíðarítriv. Tí
innan skúlagátt verður hann aldri livandi. Har er dansurin ein partur
av undirvísingini og á tann hátt ikki eitt frítt val og ein livandi
mentan. Tí er tað somuleiðis týdningarmiki, at dansifeløgini runt landi
loyva børnunum at dansa, og at karmarnir um dansin eru góðir.
rann til hugs, at læraraskúlin má hava gjørt eitt megnar arbeiðið innan
menturnar økið. Menn sum Jefrei Hendriksen og Àrni Dahl og aðrir við
hava verðuliga megna at kveikt ein loga innan dansin. Jefrei er farin
frá og Árni eldist. Hvussu stendir til við dansinum á Læraraskúlanum í
dag, kundi ein hóskandi spurt.
Læraraskúlanum Grani stendur múlabundin. Tað er ikki virki. Ei heldur
hoyrist nakað til at áður nevndu menturnarmenn, hava megnað at sett
aðrar við.
lærararskúlan við tí fyri eyga, at stuðla dansinum á læraraskúlanum, men
læraraskúlin hevur higartil ikki latið frætt frá sær.
læraraskúlanum hetta og kunnu koma við eini frágreiðing, um hvørja støðu
føroyski dansurin hevur innan læraraskúlagátt og hvørjar ætlarninar
eru, tí sum sagt lærararnir eru við til at halda og varveita føroyska
dansin, størsta mentnararav føroyinga.


text:
Bragdið bjóðar nú aftur til rennikapping og hesa ferð er tað serstaka renningin úr Kollafjarðardali niðan á Sornfelli. Betur kent sum “Bragdið Top Run”. Renningin er leygardagin 13. august kl. 15.00.
Rutan er 9,8 km og tað er bara ein brekka ! Byrjað verður í Kollafjarðardali, sum er 75 m yvir vatnskorpuni og endar á Sornfelli, sum er 680 m yvir vatnskorpuni. Rutan verður hildin at verða ein av teimum strævnu, men tað kemur tó nærum ikki fyri at rennararnir ikki fullføra teinin. Er veðrið gott, er útsýnið fantastiskt og hvat er betri enn at røra seg og samstundis njóta vakra landslagið!
Top Run 2003 – Jonhard Larsen og Sigurð Justinussen á odda. Hetta var fyrsta árið Top Run varð runnið
Karmarnir um renningina eru teir somu, sum undanfarin ár. Startnummur verða útflýggjað á Effo støðini í Kollafjarðardali frá kl. 14.00-14.30. Skiftiklæðir kunnu latast í ein bil, sum koyrir niðan á Sornfelli, so til ber at skifta í turr klæðir aftaná renningina. Bragdið bjóðar drekkamunn inni, og har verða eisini heiðursmerkini handað.
Tilmeldingin er latin upp og seinasta freist at melda til online er fríggjakvøldið 12.august kl. 18.00. Kostnaðurin er 150,- kr. Tað ber eisini til at melda á sjálvum degnum, tó í seinasta lagi kl. 14.30 og tá fer prísurin upp á 200,- kr.
Meldið til á hesi slóðini: https://app.lap.io/event/2016-top-run/register


text:
Mitt í hesi krónutíð og høvundurin Carl Jóhan Jensen
Mánadagin 25. mai kemur ein sjáldsom bók út á forlagnum Hitt føroyska skjaldraveldi. Bókin eitur Mitt í hesi krónutíð og høvundurin Carl Jóhan Jensen. Hetta er ein dagbók hildin frá jóladegi í fjør fram til páskadag í ár, hesar makaleysu mánaðirnar í nýføroyskari søgu.
Tíðindaskriv:
Um árskiftið legðist ein skuggi inn í tíðindini. Í fyrstuni góvu vit okkum lítið far um hendan skuggan, íðan var eisini myrkt uttan um okkum og hetta, sum varpaði skuggan, so óendaliga fjarskotið, heilt eysturi í Kina í landspartinum Hubei, í einum býi, vit ongantíð høvdu hoyrt grett um: Wuhan.
ri vári og vaksandi ljósi. Áðrenn vit vistu av, var Korona millum okkara. Brádliga vóru andlát ikki longur eftir tíðindini í útvarpinum, men í tíðundunum og tíðindini sjálv.
Smitta, sóttarhald og frástøða vóru annaðhvørt orðið í øllum, vit tosaðu saman gjøgnum teldur og fartelefonir hvør sær, tí nú sótu vit fyri tað mesta inni hjá okkum sjálvum, tordu ikki annað, og tað galt um lívið at vaska ella spritta sær um tómar hendur.
Úti var samfelagið avlýst ella útsett í óvissa tíð. Einki bar til uttan í frástøðu, hvørki sorg ella gleði. Búskaparlig útlit tóku at fána og tað fór at spøkja fyri kreppu og trongum tíðum.
Alt hetta tekur Mitt í hesi krónutíð fyri í fyndigum og bersøgnum hugleiðingum í óbundnum og bundnum máli.
Mitt í hesi krónutíð er ein bók, sum gevur lesara sínum eina øðrvísi og innlitsríkari frástøðu til eina grundbroytta samtíð.
Mitt í hesi krónutíð er bókin, sum tú mást lesa.
Og sum sagt, hon verður tøk frá komandi mánadegi, 25. mai.


text:
Ísraelstoymið, áður við Heimamissiónini sum sendara, nú við Ísraelsmissiónini, hevur tíggju ár á baki.
Fyrstu árini varð ítróttur brúktur fyri at skapa kontakt; fótbóltur, fimleikur, svimjing v.m. Eisini vórðu smá drama og ymiskir dansir, drama og dansir, ið onkursvegna vóru við at boða evangeliið, vístir á almennum støðum.
Nógvir ymiskir leiðarar hava verið knýttir at toyminum, men eingin so knáur sum Kartin Høgnesen. Okkurt hendinga árið undantikið, hevur leirvíkingurin verið við øll árini, annaðhvørt sum luttakari ella leiðari. Spurdur hvørt toymið, tess endamál og missión er broytt hesi árini, er hann skjótur at undirstrika, at endamálið enn sum áður er, at jødin verður náddur við evangeliinum, men at hátturin (missiónin) hevur flutt seg frá at vera ítróttarmissión + drama og dansur til í dag, burturav, at vera eitt tænastutoymi í meinigheitini Or HaCarmel í Isifya, Haifa.
Broytingin er hend so líðandi. Ymiskar lokalar kontaktir og samstarvsfelagar og góð ráð frá luttakarunum hava gjørt sítt til, at toymið hvørt ár hevur ment seg, bæði tá hugsað verður um tænastuna og fríðtíðina hjá toyminum, fríðtíð sum toymislimirnir forrestin sjálvi gjalda fyri.
Ein avbjóðing, ið konseptið stuttíðarmissión javnan møtir er, at stutti steðgurin á missiónsmarkini, heldur enn at vera við til at lyfta og bera arbeiði hjá teimum lokalu, blívur til eyka upptøku, tá ið toymið er farið heimaftur. Týdningarmikið at mentanarmunir verða havdir í huga, tá ið farið verður í onnur lond at boða evangeliið. Nógvar misskiljingar og óhepnar støður eru íkomnar vegna onga ella vánaliga fyrireiking. Misskiljingar og støður, ið vórðu umgingnar, um toymið áðrenn fráferð gjørdi sær ómak betur at skilja mentan, fólk og fæ í landinum, ferðast var til.
Tíggju ár í Ísrael hava lært okkum eitt sindur. Heldur enn sum áður, tá ið toymið eisini sjálvt skipaði fyri møtum og evangeliseraði á gøtum Ísraels, hevur toymisleiðslan og Ísraelsmissiónini, valt at tæna samkomuni Or HaCarmel í Isifya, Haifa. Í meðan starvsfólkið og nakrir av íbúgvunum í kirkjubygninginum hjá Or HaCarmel, plaseraður á hægsta punkt Carmels, dagliga arbeiða við at boða evangeliið, so hevur toymið fingist við at skava gamla máling, spartlað, málað, ruddað, støvað av, vaskað, ansað børn v.m. Tað kann tykjast trivielt og spill av tíð og góðum kreftum, at ferðast góðar 4.000 km, at gera handaligar og sera praktiskar uppgávur, men lat tað vera sligið púra fast, enntá við sjey tumma seymi, at, vegna tað at vit, saman við øðrum toymum, árliga, veita eina hjálpandi hond í Or HaCarmel, so kunnu, David Davis og Peter Tsukahira, teir, ið í 1991 savnaðust um felags visiónina, at stovna eina meinigheit á Carmels fjalli, saman við konum sínum, betur hugsavna seg um arbeiðið í Or HaCarmel og tænastugreinar tess.
Aftur í ár bjóðar Ísraelsmissiónin øllum áhugaðum at vera vælkomin at søkja um luttøku við Ísraelstoyminum 2016!
Eins og undanfarin ár, so fer toymið at gera praktiskar uppgávur í Or HaCarmel.
Leiðarar:
Anton Højgaard og Kartin Høgnesen
anton@pl.fo 739313
ella
Kartinhognesen@gmail.com 743122
18 ára aldusmark
Tilmeldingar freist:
20. Februar
Ógviliga sannlíkt at skráin, bæði dagar og innihald, verður broytt.27.06.16
Fráferð Vágar – KBH
– Gist verður á Hotel Hebron
Fráferð KBH – Tel Aviv
– Koma væntandi til Ísraels seint seinnapart og ferðast til Migdal29.07.16 – 05.07.16
– Andaligt retreat í Beit Bracha, “house of Blessing”, bønar og retreat sentur í Migdal (Galileu).
– Góð og solid undirvísing. Føroyskir og ísraelskir undirvísarar. Spennandi, mennandi og viðkomandi undirvísing. Góður felagsskapur í einum stillum og kveikjandi umhvørvi.
– Útferðir til Genesaretssjógvin og møguligvís Jerúsalem, Deyðahavið, Masada v.m.
– Ætlanin er eisini at brúka tíð í umhvørvinum kring Migdal; ganga langar túrar og “útforska” ísraelsku náttúruna.
05.07.16 – 18.07.16
– Tænasta í Or HaCarmel
18.07.16 – 20.07.16
– toymið tekur sær av løttum
21.07.16
– Ferðast heim


text:
Talv: Tríggir telvarar úr Sandavágs Talvfelag við til NM komandi ár
ítróttur29-11-2020 - 23:10 - Jóanis Nielsen
NM úttøka!
Í dag hevur finalan í NM úttøkukappingini fyri børn og ung verið í Klaksvík. Vit vóru umboðaði við 4 telvararum í E bólkinum og 1 í B bólkinum. Tá ið bert 2 telvarar kunnu umboða Føroyar í hvørjum bólki, so er greitt at tað mátti vera ein hørð innanhýsis kapping ímillum okkara telvarar.
Tað vóru fleiri góð og spennandi talv telvað og kappingin um NM plássini helt á helt til síðsta leik. Áðrenn seinasta umfar kundu allir 4 telvaranir úr ST, í E-bólkinum, framvegis vinna sær NM luttøku. Hetta boðar frá góðum frameftir og miðvís venjing gevur úrslit.
Vit í Sandavágs Talvfelag kunnu fegnast um, at vit fingu 3 telvarar við til NM komandi ár.
Jón í Horni Nielsen vann B bólkin og umboðar Føroyar til NM og í E-bólkinum vann Emil Jamil Jacobsen fyrsta NM plássi, ímeðan Lukas Páll Wiberg vann seinna NM plássi.
Vit ynskja teimum trimum eitt stórt til lukku og fylgja spent við venjingargongdini.
Kelda: Sandavágs Talvfelag.


text:
Nógvar álvarsligar infektiónssjúkur kunnu fyribyrgjast við koppseting, bæði sjúkur, ið koma fyri í okkara parti av heiminum – og um meiri “eksotiskar” og álvarsligar sjúkur, sum man kann fáa, um tú ferðast uttanfyri Norðurevropa.
Summar sjúkur eru lívshættisligar, uttan møguleika fyri viðgerð – og har einasti møguleiki er fyribyrgjandi koppseting.
Koppseting áðrenn ferðina, kann verja ímóti eitt nú:
-
Gulur fepur (virussjúka í Suðuramerika og Afrika)
-
Japanskt Encephalitis (virussjúka í Fjareystri, ið gevur álvarsligan heilabruna)
-
Hepatitis A (livrabruni í stórum pørtum av heiminum)
-
Hepatitis B (kroniskur livrabruni í stórum pørtum av heiminum)
-
Tyfus (álvarsligar salmonellainfektiónir)
-
Kolera (álvarslig vatnborin sjúka)
Summi ferðandi kunnu eisini hava gagn av koppseting fyri:
-
Meningitis (heilahinnubruni)
-
Tuberklar
-
Rabies (hundaøði)
Umframt onnur fyribyrging, eitt nú malariaheilivágur til ferðandi, ið ferðast til lond, har malaria er útbreidd.


text:
1937
1937 (MCMXXXVII) var sambært gregorianska kalendaranum eitt vanligt ár. Fyrsti dagurin var ein fríggjadagur.
HendingarRætta
- 6. mai - Týska luftskipið LZ 129 Hindenburg hvørvur í einum eldhavi, tá ið tað skal seta seg í Lakehurst, New Jersey.
- 10. oktober - Árnafjarðar kirkja verður vígd.
- 18. oktober - Tjørnuvíkar kirkja verður vígd.
- Sølumiðstøðir verða gjørdar í USA.
ÍtrótturRætta
FótbólturRætta
FøðingarRætta
- 22. januar - Jóngerð Purkhús, føroyskur politikari. Fyrsta landsstýriskvinna í Føroyum.
- 23. juni - Martti Ahtisaari, finskur forseti og diplomatur.
AndlátRætta
- 23. mai - John D. Rockefeller, amerikanskur ríkmaður (f. 1838)
- 2. juli - Amelia Earhart, amerikonsk floghetja (hvarv hendan dag) (f. 1897)
- 15. september - Olaf Finsen, apotekari í Føroyum. (f. 1859)


text:
Blái Krossur Føroya hevur latið endurnýtsluhandil upp í Klaksvík
Góð klæðir til allar aldursbólkar, vit hava okkurt til øll. Rannvá Langgaard, samskipari hjá Bláa Krossi í Norðoyggjum.
Blái Krossur hevur nú latið ein endurnýtsluhandil upp í Klaksvík, sum opnaði fyri fyrstu fer í gjár.
klæðini fáast fyri ein bíligan penga og allur peningurin fer til fyribyrgingararbeið hjá Bláa Krossi millum børn og ung.
Handilin heldur til á Klaksvíksvegi 65 og hevur opið í dag afturat. Síðani verður latið upp aftur í januar.
Fólk eru vælkomin at lata klæðir inn til okkum. Alt arbeiði her er sjálvboðið og fólk eru eisini vælkomin at hjálpa til í endurnýtsluhandlinum. Tað er bert at seta seg í samband við okkum, sigur Rannvá Langgaard.
Dakko Petersen, aðalskrivari, letur heilsa og takkar fyri stóra stuðulin, sum Blái Krossur hevur fingið frá fólki og vinnu.
Tags:


text:
Ferðavinnan er uttan iva harðast rakta vinnan av Korona. Tey fyrstu sjúkueyðkennini byrjaðu tíðliga, longu áðrenn 12. mars, tí Korona gjørdi fyrst um seg aðrastaðni, og hetta ávirkaði føroysku ferðavinnuna beinanvegin.
Síðani hevur alt ferðavinnuárið verið ein long sjúkralega, við einum lítlum glotta í juli, men so fór aftur at ganga skeiva vegin við herdum tilmælum, sum í allarstørsta mun ávirka møguleikan hjá ferðavinnuni at virka.
Landsstýrið hevur frá byrjan heitt á Føroya fólk um at skikka sær væl og halda vælmeintu tilmælini. Tað hava vit øll gjørt, borgarar og fyritøkur, tí vit vilja verja hvør annan. Vit hava øll aktað væl, tikið ábyrgd og staðið saman og havt álit á, at landið sjálvsagt eisini vísir ábyrgd mótvegis okkum.
Hjálparpakki 1 var beinanvegin stáplaður á beinini og var ein sonn hjálp hjá fyritøkum og løntakarum í eini brádliga íkomnari farsóttartíð við stórari óvissu fyri framtíðini.
Síðani kom hjálparpakki 2. Nú stóð landskassin við rokningini, og treytirnar í hesum hjálparpakkanum vóru harðar. Endaliga uppgerðin vísir, at bert 5 mió kr. vóru útgoldnar í hjálparpakka 2. Landið hevði sett 80 mió. kr. av til henda pakkan.
Ferðavinnan stríddist fyri einum hjálparpakka til ferðavinnuna. Hann kom, men hann var bert galdandi til 31. august. Hetta hevði verið nóg mikið, um Korona spældi av á allarbesta hátt, men so bleiv ikki.
Ferðavinnan er nú í tí verst hugsandi støðu, at lítlar og ongar inntøkur hava verið í 2020, og tí má hjálparpakki 3 rættast fyri feilir og setast í verk galdandi frá 1. september – 31. mars, soleiðis sum Ferðavinnufelagið frá byrjan hevur víst á fór at vera neyðugt.
Samlað sæð hava Føroyar klárað seg væl gjøgnum Korona, og ráðini skuldu verið til at veitt eina hjálpandi hond til tey, sum hava brúk fyri tí, og sum eru harðast rakt av Korona.
Heilsuliga kunnu vit øll fegnast um, at handfaringin av Korona er ein sólskinssøga í Føroyum. Sera fáar innleggingar hava verið, og eingin hevur latið lív við Covid-19. Tað er ein góð støða fyri okkum øll.
Men Korona hevur kostað ferðavinnuni dýrt, so lat okkum taka tað seinasta takið í felag, harra løgmaður og Føroya Landsstýri. Vísið okkum, at eisini tit meina tað.
Støðan í ferðavinnuni er álvarsom, og vit síggja, at hjálparpakkar verða longdir í londunum kring okkum. Um føroyska ferðavinnan skal klára seg gjøgnum veturin og ikki hoknað undir í útreiðslum, so er neyðugt við hjálp. Ikki lán, men hjálp til at klára føstu útreiðslurnar til at bøta um torføru støðuna, ferðavinnufyritøkurnar eru í.
Fyritøkurnar hava lagað seg til nýggju støðuna. Fleiri av teimum heilt smáu hava lagt virksemið niður. Tær meira etableraðu fyritøkurnar hava tillagað virksemið so nógv sum møguligt uttan heilt at avmontera fyritøkurnar.
Tað hevur stóran týdning fyri ferðavinnuna, at viðurkendar og sunnar ferðavinnufyritøkur yvirliva Korona. Tað hevur týdning, tá ið gongdin vendir, og fólk fara at ferðast aftur, at infrastruktururin í ferðavinnuni er varðveittur. Ferðavinnan er samansett av fleiri liðum, sum ikki kunnu standa einsamøll: flutningur, ferðaskrivstovur, gisting, matstovur, upplivingar osfr.
Tað hevur tikið áratíggir at menna ferðavinnuna til tað støðið, sum hon var komin á áðrenn Korona. Nógvar av fyritøkunum, sum nú stríðast vegna Korona, eiga ein stóran lut í hesum arbeiði. Tær hava gjørt íløgur í ferðavinnuna og ment førleikar í vinnuni, tí tær hava trúð uppá, at ferðavinnan kundi gerast ein týðandi partur av føroyska búskapinum. Tað er ikki fyrr enn seinastu árini, at harða arbeiðið er farið at geva úrslit.
Ferðavinnufelagið vil tí mæla landinum til at hjálpa hesum fyritøkum við føstu útreiðslunum og rætta hjálparpakka 3 fyri feilir og leingja hann til 31. mars 2021, soleiðis at hesar fyritøkur kunnu verða við at føra okkum framá, tá ið gongdin vendir.
Tað hevði verið harmiligt, um sunnar ferðavinnufyritøkur fóru av knóranum bara vegna Koronu. Serliga tá ið restin av føroyska samfelagnum er so væl sloppið, at ráðini eru til at hjálpa hesi vinnu, sum ikki telur serliga nógvar fyritøkur, og sum var í einum menningarskeiði við sera góðum framtíðarútlitum, tá ið Korona rakti.


text:
Kringvarpssendingar
Finnleif Durhuus:
HUGLEIÐINGAR
Eitt sindur um kristiligar føroyskar sendingar í Útvarpi og Sjónvarpi o.a.
Ingangur
Fyri umleið áttati árum síðani kundi ein á okkara leiðum á fyrsta sinni hoyra andaligan sang
og onkuntíð evangelisk møti gjøgnum loftbornan miðil. Hetta var á hini sokallaðu
fiskabylgjuni. Sjálvt um hetta var gjørt undir sera primitivum umstøðum og við einfaldari
útgerð, vóru tað mong, sum gleddust um at hoyra gleðiboðskapin í sangi og vitnisburði.
Síðani er nógv hent á miðlaøkinum, og eru loftbornu miðlarnir nú helst mest nýtti háttur at
bera gleðiboðskapin kring allan heimin.
Eitt eyðkenni hjá brøðrasamkomuni er, at hon hevur altíð staðið í fremstu røð, tá ið tað
hevur snúð seg um at bera landsmonnum okkara gleðiboðskapin. Talan er ikki bert um
heimligu leiðir okkara, men eisini um grannatjóðir okkara og fjarløgd lond. Hugsað verður eitt
nú um tíðina í 50’unum, tá ið fleiri hundrað føroyingar fóru til Íslands og Grønlands at fiska,
at rógva út ella at arbeiða uppi á land. Borið varð so í bandi, at landsmenn okkara á leið síni
fingu gleðiboðskapin gjøgnum útvarp at hoyra.
Ætlanin við hesi hugleiðing er bert at geva okkara komandi ættarliði eina fatan av, hvussu
byrjað varð at bera gleðiboðskapin gjøgnum loftmiðlar, hvussu gingist hevur, og hvussu
hetta arbeiðið hevur verið skipað. Kanska kann henda hugleiðing vera eitt lítið klípi í okkara
samkomusøgu.
Fiskabylgjan
Í 1930-árunum fóru føroysku skipini at nýta ta sokallaðu fiskabylgjuna at tosa sínámillum.
Hetta var á einum millumbylgjufrekvensi. Fiskabylgjan varð nógv nýtt, og kundi heimafólkið
eisini lurta eftir skipunum. Serliga nógv varð lurtað, tá ið skipini í 50’unum lógu á
sildafeltinum norðan fyri Føroyar. Sjálvur minnist eg, hvussu spennandi tað var at lurta, tá ið
skipararnir tosaðu sínámillum, og serliga, tá ið eg hoyrdi málið á Henry í Toppigarðinum,
skipara á ”W.G. Marshall”, har pápin var við; um hvussu gekst við fiskarínum, líkindi o.a.
Serliga minnist eg, tá ið ódnarveður var, og ikki vóru líkindir at draga, at teir hingu í
trossanum. Við tí í huga, at nøkur skip komu illa fyri á sildafeltinum, var tað mangan við
einum ávísum ótta, at lurtað varð.
Á fiskabylgjuni kundi ein ofta hoyra andaligan sang, og onkuntíð, tá ið møti vórðu hildin
umborð, kundu tey hoyrast á fiskabylgjuni. Ein, ið ofta hoyrdist syngja á fiskabylgjuni, var
kendi skiparin úr Vági, Jóan Petur hjá Mouritsi (1894-1963). Serliga var tað sálmurin eftir
kenda danska sálmaskaldið Jørgen P. Santon (1878-1944): “Kristus, á krossinum fell á teg
heimsins hin stóra neyð,” (NSG 204), ið hann ofta hoyrdist syngja. Sjálvt um hetta varð gjørt
undir primitivum umstøðum, við einfaldari útgerð, var sangurin mongum og einum til stóra
signing.
Royndarútvarp
Tíðliga í 1950-árunum fór eitt royndarútvarp í Tórshavn at senda. Sent varð í nøkur ár. Stig
Rasmussen var ein av fyriskiparunum saman við Poul Joensen, Leif Mohr, o. ø.
Royndarútvarpið varð sent úr einum millumbylgjusendara hjá Telefonverkinum. Sendarin
stóð uppi við Hoyvíkstjørn. Evangeliskir fundir vórðu av og á sendir gjøgnum hetta
royndarútvarp. Seinnu árini hjálptu Páll Skýlindal og Árni C. Joensen eisini til at taka upp
hesi møti. Annars var tað Stig Rasmussen, ið tók møtini upp. Flestu møtini vórðu tikin upp í
Ebenezer.
Íslendska Útvarpið
Fyrrapartin í 1950´unum rakti fíggjarkreppan føroyska vinnulívið meint, har m.a. fleiri trolarar
fóru á húsagang. Føroysku skipini vóru gomul og ótíðarhóskandi, samanborin við skipini í
grannalondum okkara. Hetta hevði m.a. við sær, at mangur fiskimaður fekk sær kjans við
útlendskum skipi, har hann kundu vinna tríggjar til fýra ferðir so nógv sum við føroyskum
skipi. Eitt nú fóru millum 1100 og 1300 menn við íslendskum fiskiskipum. Harafturat fóru fleiri
hundrað fólk, bæði kvinnur og menn, at arbeiða uppi á landi í Íslandi.
Fyrst í 1950´unum fór brøðrasamkoman at senda møti í íslendska útvarpinum (RÚV). Grímur
Eysturoy, sum búði í Reykjavík saman við familju síni, var ein teirra, ið tók stig til at fáa hetta
í lag. Nevnast kann í hesum sambandi, at Grímur og kona hansara Ingibjørg vóru dyggir
stuðlar í brøðrasamkomuni í Reykjavík. Talan er um møti undir heitinum: “Tað Føroyska
Evangeliska Útvarpið”, sum Peturi Háberg og William Sloan tóku stig til og høvdu ábyrgdina
av. Ivasamt er, hvør tók møtini upp; kanska var tað William Sloan. Flestu møtini vórðu tikin
upp í Ebenezer, har Andrew Sloan var tíðum talari. Petur Háberg skipaði fyri. Sangkórið
hevði ein virknan lut í hesi tænastu, eins og Ingálvur av Reyni tíðum sang. Møtini vórðu send
ein sunnudag í hvørjum mánaði í summarhálvuni. Hildið varð á til seinnapartin í 50´unum.
Útvarp Føroya
6. februar 1957 fór Útvarp Føroya undir regluligar sendingar. Hetta var undir skipaðum
viðurskiftum. Byrjað varð í smáum við eini tíðindasending á døgverða og eini á náttverða og
so nakað av tónleiki.
Men útvarpið mentist skjótt; og so at siga øll lurtaðu eftir tí.
Ábyrgdarbrøður í samkomuni í Ebenezer sóu beinanvegin týdningin og møguleikarnar at
bera gleðiboðskapin út gjøgnum loftbornu miðlarnar og søktu tí útvarpsnevndina v/ Djóna í
Geil, form., um loyvi at kunna senda evangelisk møti í útvarpinum. Teir, ið mannaðu
útvarpsnevndina, vóru: Djóni í Geil, form., Knút Wang, Georg L. Samuelsen, Petur Mohr
Dam og Ólavur Michelsen.
Longu á fyrsta fundinum í nevndini, hin 28. februar 1957, var málið um trúarflokkar til
viðgerðar. Í gerðabókini stendur:
“Viðv. trúarflokkum gjørdi nevndin av, at baptistar kunnu koma í útvarpið 2-3 ferðir
hálvárið.”
Sunnudagin 24. mars 1957 varð fyrsta møtið sent úr brøðrasamkomuni í Ebenezer, har A.W.
Sloan talaði.
Fyrsta kirkjuliga gudtænasta varð send 3. mars 1957.
Nevnast kann í hesum viðfangi, at útvarpsnevndin samtykti eisini í fyrsta virkisári, at katólska
kirkjan fekk rætt til at senda gudtænastuna jólaaftan á miðnátt.
Í útvarpsskránni fyri mei, juni, juli og september mánað í 1957 eru avsett tvey møti úr
brøðrasamkomuni. Í hesum tíðarskeiði er eisini í uppskoti, at P.W. Háberg hevur eina
sending um William G. Sloan. Eisini er ætlanin at hava eina sending við sangkórinum í
Ebenezer.
Í august 1957 hevur útvarpsnevndin fingið eitt skriv frá P. W. Háberg, sum hon viðger og
síðani samtykkir við hesari orðing:
“ Nevndin samtykti at senda brøðrasamkomuni avrit av gerðabókini dagf. 28. febr viðv.
trúarflokkum, og – at nevndin hevur avgjørt, at brøðrameinigheitin hevur fingið játtað 3
útvarpingar í komandi hálva ári, og at teir verða boðsendir, hvørja ferð ein útvarpsskrá er
samtykt, har ein av útvarpingunum er sett av til teirra.”
Nevndin hevur saman við Axel Tórgarð, stjóra, og Hjørdis Thomsen, skrivara, undirskrivað
gerðabókina.
6. september 1957 fær A.W. Sloan, trúboðari, skriv frá leiðsluni í Útvarpinum, har hann
“verður biðin um at fyrireika tvær sendingar (møti) í Útvarpinum; sunnudagin 15. september
og sunnudagin 27. oktober. Viðvíkjandi upptøkuni verða tygum biðin um at venda tygum til
skrivstovu útvarpsins.” Útvarpsfólk tóku møtini upp.
Samstundis við hesum skrivi verður sent tygum úrrit úr gerðabók útvarpsnevndarinnar fyri
27. august 1957 viðvíkjandi sendingum í hálvárinum oktober – mars 1958 soljóðandi:
“Nevndin samtykti at senda brøðrasamkomuni úrrit úr gerðabókini 28. februar viðvíkjandi
trúarflokkum, og at nevndin hevur avgjørt, at brøðrasamkoman hevur fingið loyvi til 3
útvarpingar í komandi hálva ári. Hvørja ferð, útvarpsskrá er samtykt, har ein av
útvarpingunum er sett av til teirra, skulu teir fáa at vita av hesum beinanveg.
Seinni fara tygum at fáa boð um, nær næstu sendingarnar fara at verða.”
Eg havi valt at taka hetta samskifti við, ið lýsir relatiónirnar millum samkomuna og Útvarpið í
byrjanini av útvarpstíðini.
Av tí at so at siga alt samskifti millum brøðrasamkomuna og útvarpið gekk gjøgnum A.W.
Sloan, valdu ábyrgdarbrøður í samkomuni Petur W. Háberg, William Sloan og Osvald
Kjærbo at hava ábyrgdina og samskipa sendingarnar.
Nevnast kann í hesum sambandi, at William Sloan andaðist í 1977, 54 ára gamal, meðan
Petur Háberg, av heilsuávum, legði frá sær um somu tíð. Hann andaðist í 1984, 70 ára
gamal.
Fyrsta sunnudag í øðrum hvørjum mánaði
Í 1970-árunum samtykti útvarpsnevndin hjá Útvarpi Føroya, at brøðrasamkoman skuldi hava
rætt til at senda eitt evangeliskt møti fyrsta sunnudag í øðrum hvørjum mánaði, (februar,
apríl, juni, august, oktober og desember), og er henda skipan framvegis galdandi.
Leggjast kann afturat í hesum viðfangi, at Tummas Krogh, sáli, gjørdi í 1980-árunum avtalu
við leiðsluna í Útvarpinum um loyvi at senda sunnukvøldsmøtið á samfelagsmøtunum í Havn
beinleiðis í Útvarpinum, og hevur hetta verið gjørt síðani.
Grønlendska Útvarpið
Seinnapartin í 1950´unum øktist talið av føroyingum ið fóru til Grønlands. Teir flestu fóru til
fiskarí, meðan onnur arbeiddu uppi á landi. í 1958 vóru 62 bátsmanningar, ið róðu út í
Grønlandi. Hetta var tvífalt so nógv sum í 1957. Í 1959 vóru meiri enn 2200 føroyingar í
Grønlandi, sum arbeiddu uppi á landi, róðu út og fiskaðu við skipum.
Í 1958 varð gjørd ein avtala millum Grønlendska Útvarpið KNR og Útvarp Føroya at senda
kristiligar sendingar í KNR hvønn sunnudag í tíðarskeiðinum frá mei mánaði til og við
september mánað. Avtalað varð, at fjórða sunnudag í hvørjum mánaði varð evangeliskt møti
sent úr brøðrasamkomuni. Hinar sunnudagarnar vórðu sendar gudstænastur úr kirkjuni. Av tí
at ikki varð fiskað sunnudag, var hetta eitt gott høvi hjá teimum at lurta eftir gudtænastum
ella møtum. Marius Rein, fyrrv. teknikari í Útvarpinum, stóð fyri upptøkunum av hesum
sendingum og samskipaði tær. Sendingarnar úr brøðrasamkomuni vórðu upptiknar í
Ebenezer, har Andrew Sloan helt tær flestu talurnar. Petur Háberg var frásøgumaður. Á
teim flestu møtunum sang sangkórið eisini saman við Ingálvi av Reyni o.ø.
Sendingarnar hildu á til einaferð í 70’unum, tá ið talið av føroyskum sjófólki í Grønlandi
minkaði.
Evangeliska Røddin
Í november 1966 fór Evangeliska Røddin at senda kristiligar útvarpssendingar frá Trans
World Radio í Monte Carlo. Nógv fólk um stóran part av heiminum lurtaðu eftir sendingunum,
ið vóru til frelsu og signing fyri mong. Hesar sendingar hildu á til 1990.
Teir, ið mannaðu EVR- studio, vóru: Jógvan Hammer, Zacharias Hammer, Jógvan Olsen,
Klæmint Weihe, Dánjal Poulsen; og síðani vóru hjálparmenn í styttri og longri tíð.
Sjónvarp
Í 1967 fóru Árni C. Joensen og Halgir Lindberg at senda við einum royndarsjónvarpi. Byrjað
var leygarkvøldið 2. september við einum tíma senditíð eina ferð um vikuna. Áhugin millum
fólk fyri hesum nýggja sjónvarpinum var stórur. Men hetta vísti seg at vera eitt sera
viðkvæmt tiltak at fara undir, og tóku eisini nógvir trupulleikar seg upp. Hetta skapti eina
ávísa øsing millum nøkur fólk – og ikki minni millum nakrar politikarar. Av tí at ikki allir
formalitetir vóru komnir upp á pláss, steðgaði P. M. Dam løgmaður sendingunum í januar
1968 við tí grundgeving, at tær vóru ólógligar. Ein av grundgevingunum var eisini, at Útvarp
Føroya hevði einkarætt í føroyska loftrúminum til sjónvarps- og útvarpssendingar.
Sjónvarpsfelagið
Í 1968 varð Sjónvarpsfelagið stovnað á privatum grundarlagi og nevnd vald, har Árni gjørdist
kassameistari. Men lítið kom burturúr.
Tað var eisini ein ávísur óstabilitetur í nevndini. Eisini gjørdist alt sjónvarpsmálið ein politisk
kastibløka millum føroyskar politikarar, tvinnað saman við sambandi og loysing, danskt ella
føroykst mál, og um føroyingar í heila tikið toldu at síggja sjónvarp.
Ì 1975 var nýggj nevnd vald í Sjónvarpsfelagið, og søkti nevndin beinavegin Løgtingið um
sendiloyvi.
Teir, ið mannaðu nýggju nevndina, vóru: Karster Højgaard, form., Djóni Ziska, Hjalti
Skaalum, Ole Thorup og Niels Juul Nielsen. Afturat sær høvdu teir Tórbein Rein, teknikara.
Men ikki fyrr enn á heysti í 1978 játtaði Landsstýrið Sjónvarpsfelagnum sendiloyvi.
Hin 6. apríl 1979 varð farið at senda.
Til tess at samskipa tær kristiligu sjónvarpssendingarnar varð nevnd vald. Í henni vóru:
Ronald Poulsen, Svenning av Lofti, Hans Andrias Joensen (Dia), Arne Kallevik og Jóhan
Gaard Joensen. Farið varð at senda kristiligar sendingar sama ár.
Fyri at samskipa sjónvarpssendingarnar hjá brøðrasamkomunum vórðu í 1979
Esmar Fuglø og Conrad Joensen vegna samkomurnar valdir at hava ábyrgdina og
samskipa tær kristiligu sendingarnar.
Tað var EVR-studio, sum fyri brøðrasamkomurnar í Føroyum stóð fyri upptøkum av
útvarpsmøtum, eisini tók upp og veitti serkøna hjálp til upptøkur av sjónvarpsmøtum o.ø.
Í hesum sambandi er helst rætt at nevna, at Zacharias Hammer og Ragnar C. Joensen vóru
pionerar á hesum øki. Teir gjørdu eitt stórt arbeiði, har teir bæði skipaðu upptøkurnar, tóku
upp og vóru við til at skipa sendingar til sjónvarpsmøti saman við Dánjali Poulsen o. ø.
Seinri eru onnur komin við, m.a. Finnur Lómstein, sáli, Ingibjørg Jacobsen, Róðin
Mellemgaard o. o.
Sjónvarp Føroya
1. apríl 1984 varð Sjónvarp Føroya stovnað sum almennur stovnur.
Formaður fyri nevndini í Sjónvarpi Føroya var Georg L. Samuelsen.
Stjóri varð Jógvan Asbjørn Skaale. Finnur Lómstein varð fíggjarleiðari, meðan Ragnar C.
Joensen varð tekniskur leiðari. Nevnast kann eisini, at Zacharias Hammer fekk fast starv í
sjónvarpinum frá 1. august 1984 at rokna.
Fyrsta sendingin var 2. apríl 1984. Teir fyrstu 5 mánaðirnar var royndartíð, men frá 1.
september varð farið undir regluligar sendingar.
Við almenna sjónvarpinum komu nýggir møguleikar og harvið eisini nýggjar avbjóðingar.
Gudstænastur og møti vórðu løgd í fasta legu, ið vórðu send allar sunnu- og halgidagar.
Teir, ið mannaðu EVR-studio, hjálptu eisini til við upptøkum o.ø.
Nevndin
Um Esmar og Conrad, teir fyrstu í nevndini, eru settir í nevndina av samkomuni í Ebenezer ella av
brøðrasamkomunum í Føroyum, veit eg ikki. Helst eru teir valdir á einum brøðrafundi í
Ebenezer; men tað er mín greiða fatan, at samkoman í Ebenezer hevur havt
“føraratroyggjuna” uppiá í hesum málinum frá byrjan.
Mær vitandi eru reglugerðir og leiðreglur ikki gjørdar við atliti at nevndarvali og arbeiðinum í
nevndini, annað enn tað, ið Conrad og Esmar løgdu áherðslu á, tá ið vit báðir Hákun vórðu
valdir, at tað skuldu vera ”andaliga búnir ábyrgdarbrøður í brøðrasamkomuni, ið
myndaðu nevndina.”
Nevndin supplerar seg sjálva.
Fyrireikingarnevndin fyri Kringvarpsmøtum hjá brøðrasamkomunum í Føroyum
Esmar og Conrad, ið sótu í nevndini frá 1979 -1984, vóru komnir væl til árs, tá ið sjónvarpið
varð alment, ávikavist 74 og 77 ára gamlir. Teir høvdu ynski um, at yngri brøður tóku hesa
uppgávu á seg.
Eftir tilráðing frá teimum báðum og við samtykki frá ábyrgdarbrøðrum í Ebenezer vórðu
Hákun Marstein og Finnleif Durhuus vegna brøðrasamkomurnar í Føroyum valdir at taka
sær av hesi uppgávu.
Nevndin skipaði seg soleiðis, at Finnleif tók sær av sjónvarpsmøtum, og Hákun tók sær av
andaktum og útvarpsmøtum.
Av tí at uppgávurnar broyttust nakað, vórðu vit, Hákun og Finnleif, samdir um, at ein
4-manna nevnd hevði verið meiri hóskilig, og valdu vit tí Jógvan Hammer og Jóhan Restorff
afturat okkum í nevndina.
Jóhan samskipaði útvarpsmøtini. Jógvan, ið hevði verið við í arbeiðinum gjøgnum mong ár,
fekk ábyrgdina av upptøkunum til útvarpsmøtini. Hákun tók sær av sjónvarpsandaktum, og
Finnleif helt fram við sjónvarpsmøtunum.
Nevndin hevði sín fyrsta fund heima hjá Finnleifi 14. mai 1984. Á hesum fundi vóru: Hákun
Marstein, Jógvan Hammer, Zacharias Hammer og Finnleif Durhuus. Fundurin snúði seg í
høvuðsheitum um at skipa sendingarnar seinna hálvár 1984. Eisini var semja um at senda
eina áheitan til nýggju sjónvarpsnevndina v/ G.L.Samuelsen, form., við ynski um, at
varðveita somu senditíð og tal av sendingum við somu sømdum sum higartil frá
Sjónvarpsfelagnum. Sendingar við evangeliskum møtum úr brøðrasamkomunum hava ligið
um 9 um árið. Andaktirnar 9-12.
Jóhan Gaard Joensen, sáli, ið hevði ábyrgdina av teim kristiligu upptøkunum vegna Sjónvarp
Føroya, og sum samskipaði allar upptøkur til gudstænastur og møti, hevði eitt gott samstarv
við okkara upptøkufólk, ið hjálptu til við at taka upp; ikki bara okkara møti, men eisini
gudstænastur o. a.
Sjónvarpsmøtini úr brøðrasamkomunum hava seinastu 30 árini ligið um 8 árliga.
Andaktirnar hava ligið um 9 -11, meðan útvarpsmøtini eru 6 um árið.
Sjónvarpsmøti og útvarpsmøti verða lutað millum samkomurnar við atliti at umstøðum,
førleikum o.ø.
Hákuni Marstein biður í skrivi, dagfest 18. januar 1996, um at verða loystur úr nevndini.
Orsøkin var, at hann var ofta uttanlands og metti seg ikki kunna røkja uppgávuna nøktandi.
Hetta varð honum eftirlíkað, og valdu vit Jákup Jacobsen í nevndina fyri hann.
Jákup fekk ábyrgdina av sjónvarpsandaktunum.
Í 2008 valdu vit Ragnar C. Joensen afturat okkum í nevndina. Ragnar hevur verið virkin bæði
í Útvarpinum og Sjónvarpinum í nógv ár. Frammanundan hevði hann ofta verið á fundi
saman við okkum. Vit blivu nú 5 nevndarlimir.
Á fundi í nevndini í januar 2010 bað Jóhan Restorff um loyvi at leggja frá sær fyri aldur (70
ár), og varð Klæmint Weihe valdur í nevndina fyri hann. Klæmint fekk ábyrgdina av at
samskipa útvarpsmøtini. Klæmint hevði eisini frammanundan verið knýttur at hesum arbeiði.
Tað kundi verið ymiskt at tikið fram um nevndararbeiðið gjøgnum árini, men sum heild mugu
vit siga, at vit hava ikki havt stórar trupulleikar at drigist við.
Nevnast kann í hesum sambandi, at í fyrstuni høvdu vit ávísar trupulleikar, har nakrar
samkomur ikki mettu seg at hava førleika at vera við í hesi tænastu. Hetta snúði seg serliga
um upptøkur til sjónvarpsmøti. Ja, enntá høvdu vit trupulleikar í onkrum føri av at taka upp til
útvarpsmøti.
Nevndin tók hetta upp á einum felags brøðrafundi á samfelagsmøtunum í Ebenezer, har vit
greiddu frá arbeiðinum í nevndini. Henda kunning og áheitan vísti seg at hava jaliga ávirkan.
Í sambandi við kristiligar sendingar kom nevndin hjá Kringvarpi Føroya við eini almennari
tilráðing/ áheitan, at so vítt gjørligt ”skuldu gudtænastur, møti og andaktir vera á føroyskum
máli.”
Samkomurnar hava sum heild tikið væl undir við hesi stóru avbjóðing og gleðast eisini um at
kunna vera við í hesi tænastu, landsmonnum okkara, bæði heima og burturi, til frelsu,
endurnýgging og eggjan.
Hetta er helst ein av størstu tænastum, ið samkomurnar kunnu vera við í – at bera
gleðiboðskapin út til okkara landsmenn kring allan heimin, og eiga teir, ið trúliga hava staðið
fyri upptøkunum kring landið, bæði til útvarps- og sjónvarpsmøti, eina hjartans tøkk fyri
trúskap sín og dygdararbeiði, og fer Harrin at løna teim. Uttan teirra avrik var henda tænasta
av ongum.
Hjá okkum í nevndini hevur tað verið ein stórur framíhjárættur at kunnað verið við í hesi
tænastu, og bøn okkara er, at Harrin skal geva okkum vísdóm og andaligt skynsemi at
umsita hesa uppgávu á besta hátt – navni Harrans at frama.
Tøkk
Eg havi roynt at fest hetta á blað eftir minninum og notatum í málinum, ið eg havi gjørt
gjøgnum árini, og við samskifti við nøkur av teimum, ið hava verið knýtt at hesi tænastu.
Havi eisini blaðað í dagbløðunum.
Vit í nevndini (Finnleif Durhuus, Jógvan Hammer, Jákup Jacobsen, Ragnar C. Joensen og
Klæmint Weihe) hava havt eitt sera gott og konstruktivt samstarv við Kringvarpið, og veita vit
Armgarð Arge, samskipara á átrúnaðarliga økinum, eina hjartans tøkk.
Somuleiðis havi eg fingið fleiri upplýsingar og skjøl úr skjalagoymsluni hjá Kringvarpinum, og
takki eg Jóhann Mortensen, útvarpsmanni, fyri hansara beinasemi og hjálp.
Marius Rein, fyrrverandi teknikari í Útvarpinum, eigur eisini eina stóra tøkk fyri gevandi
upplýsingar.
Árni Conradsson, undangongumaður innan føroykst sjónvarp, og Hjalti Skaalum, fyrrverandi
limur í Sjónvarpsfelagnum, eiga eisini eina stóra tøkk fyri beinasemi og upplýsingar.
Vinmanninum Árna av Reyni takki eg fyri rættlestur.
Tórshavn, á kyndilsmessu 2017
Finnleif W. Durhuus


text:
Vallærugreinar í hádeildini
Næmingar í 7. flokki skulu velja eina ella fleiri vallærugreinar til komandi skúlaár.
Í 8. flokki fara tit at hava 28 kravdar tímar um vikuna. Tit kunnu hava upp til 39 tímar, og tí kunnu tit velja í mesta lagi 11 tímar afturat.
Kravdar lærugreinar eru: Kristni, føroyskt, danskt, enskt, støddfrøði, søga/samtíð, samfelagsfrøði, landafrøði, lívfrøði og ítróttur.
Um tú ætlar tær á náttúrubreyt, tilfeingisbreyt ella tøknibreyt í miðnámi, skalt tú hava alis- og evnafrøði í 8. og 9. flokki, og um tú ætlar tær á hugbreyt, skalt tú hava týskt í 8. og 9. flokki.
Fyri at verða tikin inn á miðnámsskúla eru hesi krøv:
- Náttúrubreyt: alis- og evnafrøði
- Hugbreyt: málleiðin krevur týskt
- Tilfeingisbreyt: alis- og evnafrøði
- Tøknibreyt: alis- og evnafrøði
Breytir og miðnámsskúlar:
- Búskaparbreyt Glasir, fyrr Handilsskúlin - HH
- Hugbreyt Glasir, fyrr Studentaskúlin - málslig deild
- Náttúrubreyt Glasir, fyrr Studentaskúlin - støddfrøðilig deild
- Tilfeingisbreyt Miðnám í Vestmanna
- Tøknibreyt Tekniski skúlin í Klaksvík
- Fyrireikingarbreyt Glasir, fyrr HF
- Tekniskt yrkisnám Glasir, fyrr Tekniski skúlin
- FHS Glasir, fyrr Handilsskúlin
Lærugreinar hjá tykkum at velja ímillum eru hesar:
- Alis- og evnafrøði 3 t/v
- Týskt 4 t/v
- Fótbóltur 6 t/v (tveir av tímunum eru ítróttartímarnir)
- Hondbóltur 4 t/v (tveir av tímunum eru ítróttartímarnir)
- Heimkunnleiki 2 t/v
- Íverksetan og yrkislæra 2 t/v
- Motorlæra 2 t/v
- Sniðgeving 2 t/v
- Tónleikur 2 t/v
Viðmerkjast skal, at undantikið alis- og evnafrøði og týskum, er lærugreinin treytað av, um nóg stór undirtøka verður.
Um ivamál ella spurningar eru, eru tit vælkomin at seta tykkum í samband við Guðný, skúlavegleiðara, á tlf. 280314 ella umvegis t-posti: gudny.wardum@skulin.fo


text:
Tá Liverpool og Bayern Munchen spæla 1/8 finalu í Champions League týskvøldið, tá verður tað við føroyskari luttøku, tá liðini ganga út á leikvøllin á Anfield.
Tað er ein sponsk sjónvarpsrás, sum hevur valt at seta fokus á føroyskar Liverpool fjepparar. Í hesum sambandi vildi sjónvarpsrásin hava eina føroyska gentu millum 7-9 ár og sum var millum 105 og 135 cm at vera maskottur til hendan stóra Champions League dystin. Og afturfyri slapp hendan gentan saman við mammu síni ókeypis til Anfield, har hendan gentan skal leiða ein Liverpool leikara á vøllin týskvøldið. Valið fall á 8 ára gomlu Eliu Enghamar, sum er 8 ár og 132 cm. Mamman, Annika G. Enghamar, gleðir seg til týskvøldið.
- Eg og dóttir mín halda nógv við Liverpool, og tað ger pápin eisini. Hann bað okkum melda okkum til, tá søkt bleiv eftir einari gentu. Tað vísti seg at Elia livdi upp til settu krøvini. Tað er í samband við, at ein sponsk sjónvarpsrás fer at gera ein dokumentar um føroyskar Liverpool fjepparar, at hetta bar til. Leygarmorgunin komu starvsfólk frá hesi sjónvarpsrásini heim til okkum við hesum óvæntaðu boðunum. Gleðin var stór, og nú skal hetta bara njótast. Vit skulu møta kl. 18.00 týskvøldið á Anfield saman við hinum maskottunum til hendan dystin. Hetta er stórt fyri okkum og ein ‘’einaferð í lívinum’’ uppliving, sigur ein spent Annika G. Enghamar við bolt.fo.
Liverpool og Bayern Munchen spæla kl. 20.00 týskvøldið fyrru 1/8 finaluna á Anfield.


text:
Beinta M Andreasen er í ferð við at útbúgva seg til sosialráðgeva í Aalborg og hevur síðani februar mánaða verið í starvsvenjing hjá KRIS.
Nú starvslærutíðin er at enda komin, hevur hon svara nøkrum spurningum, um tíðina hon hevur verið her.
Hvussu leingi hevur tú verið í
starvsvenjing hjá KRIS?
• Eg byrjaði í starvsvenjing hjá KRIS í februar og í dag er síðsti dagur hjá mær, so eg havi verið her í 5 mánaðir.
Hví valdi tú at sleppa í starvsvenjing hjá
KRIS?
• Eg búgvi til dagligt í Aalborg og vildi tí gjarna sleppa heim í starvsvenjing, fyri at síggja, hvussu umstøðurnar at arbeiða sum sosialráðgevi eru her heima. Eg vildi fegin royna okkurt, sum var eitt sindur øðrvísi enn tað vanliga sosialráðgevastarvið, og valdi tí at søkja hjá KRIS og fekk jaligt aftursvar um, at eg kundi byrja í starvsvenjing her fyrst í árinum. Eg hevði eisini áhugað innan hetta økið og vildi gjarna læra meira um seinárin og aðrar fylgjur av kynsligum ágangi.
Hevur tú fingið meira vitan innan kynsligan
ágang og seinárin av hesum?
• Ja, uttan iva. Eg visti, at hetta økið er øðiliga umfatandi og tørvur er á júst hesum felagsskapinum. Men eg varð kløkk at síggja hvussu stórur tørvurin veruliga er. Eg havi lært, at hetta er ein sárbarður málbólkur, men hóast hetta, so er tað øgiliga týdningarmikið at tosað verður um hetta evnið. Seinárin av kynsligum ágangi eru øgiliga umfatandi og mugu takast í álvara – og tað er júst tað, ið felagsskapurin ger.
Eg havi lært at við hjálp av terapi, samrøðum og við sjálvhjálparbólkum kann ein, ið hevur verið úti fyri kynsligum ágangi fáa eitt gott og støðugt lív, hóast tað tey hava verið útsett fyri. Tað er týdningarmikið at varpa ljós á hetta evnið og at rætta eina hjálpandi hond út til tey, ið hava verið útsett.
Hevði tú trúð, at kynsligur ágangur ger so
stóran skaða?
• Eg havi altíð vitað, at ein persónur, ið hevur verið útsettur fyri kynsligum ágangi hevur tað trupult. Men eftir at eg havi verið í starvsvenjing her, havi eg verið vitni til, hvussu stóran skaða hesin ágangurin ger. Tað eru nógv ymisk fólk, ið veita sær hjálp frá KRIS og hetta vísir eisini, at ágangurin kann ganga fyri seg allastaðni. Eg eri bara ótrúliga glað fyri at vita, at fólk kunnu venda sær til hendan felagsskapin og fáa alla ta hjálpina tey hava brúk fyri – heilt ókeypis.
Upplivdi tú, at starvsfólkið hjá KRIS eru
ílatin til hesa uppgávuna?
• Ja, uttan iva! Tey eru ágrýtin og álítandi. Tey hava eina sera stóra vitan innan hetta økið og vita akkurát hvussu tey skulu veita tað hjálp, ið viðkomandi hevur brúk fyri. Eg haldi tað er gott at vita, at ein kann ringja til KRIS til eina og hvørja tíð og tað er ein, ið svarar telefonini og setir sær tíð av til at svara og hjálpa tær. Eisini haldi eg at tað er gott, at starvsfólkini her bjóða undirvísing til ymsar stovnar og feløg, fyri at varpa ljós á hetta evnið og hervið gera eitt stórt fyribyrgjandi arbeiði.
Vit hjá KRIS hava verið sera glað fyri at
hava Beintu M Andreasen í starvsvenjing.
Vit vita at Beinta kemur at arbeiða frá hjartanum tá hon verður liðug við sína útbúgving sum sosialráðgevi.
Vit vilja trygt lata hana aftur til skúlan og ynskja henni alt gott í framtíðini.


text:
- 20 septembur 2015
Fríggjakvøldið 18.09.15. var stúgvandi fult av fólki við Gjógv. Hvussu mong tey vóru, er ilt at meta um, tí gitingarnar eru so ymiskar, men rokna vit út frá einum varligum fakta, so sær úrslitið soleiðis út: Í sjálvum trappunum í Gjónni taldi onkur umleið 300 fólk og metti tað at vera ein triðing av øllum. Siga vit so, at talið var nærri 1000 enn 500, so hava vit ikki vaðsað út í vitleysar gitingar. Øll henda stóra fólkamongdin var komin til bíggjar, nú tey nýggju og serligu ljósini í Gjónni skuldu alment setast til. Tiltakið eydnaðist væl, men veðrið var ikki nummar eitt. Kvøldið fyri - og kvøldið eftir - var fínasta veður, men tað gjørdist nóg so vátt, tá ið tiltakið var byrjað. Hans á Skipinum, formaður í Gjómanni, beyð vælkomin og segði nøkur góð orð og handaði Sunda kommunu, við Heðini Zachariasen, borgarstjóra, tey nýggju ljósini frá Gjómanni. Borgarstjórin hevði eisini valt sær nøkur góð orð og takkaði Gjómanni og bygdarfólkinum annars fyri sera gott samstarv - og so tendraði hann ljósini. Teir fyrstu fimm minuttirnar lýsti tað "vanliga" ljósið, og so skifti tað yvir í tað vakra ljósspælið - og hugnin fylti Gjónna. Jónsvein í Lon hevði yrkt ein vakran sang um Gjónna - og hann fingu vit sjálvsagt at hoyra. Eisini sang Jónsvein onkran annan sang saman við Jógvani Magnussen, Eggaba, úr Rituvík. Døgg Nónsgjógv - saman við tónleikara - sang eisini nakrar sangir, og tann eini var minnissangur um pápa sín - Birgir á Fløtti. Tann kendi tónleikarin Kristian Blak sat og spældi klaver á Rugkleivini (staðarnavn í Gjónni). Kingobólkurin úr Tjørnuvík var eisini í Gjónni. Teirra sangir - m.a. "Nu flyer jeg til din Naade" - hóskaðu sera væl til høvið, tí teir ljómaðu í Gjónni, tá ið forfedrar okkara fóru til útróðrar, og tá teir kom aftur. Fýramannafarið "Búgvin", ið Dánjal Rasmus í Horni, átti, stóð við fullum segli á Helluni - niðan av Seiðabergssteini. Tað riggaði sera væl. Sum øll vita, hava ljóðviðurskifti alstóran týdning, tá ið slík tiltøk eru, og her vóru tey framúr góð. Stórir hátalarar vóru á vogninum koyrdir oman í Gjónna og settir upp ymsastaðni, og teir vóru stýrdir av kønum hondum. Serstakliga komu teir til sín fulla rætt, tá ið skráin var at enda komin, tí tá rungaðu nakrar kendar bandupptøkur úr teimum: Tórshavnar manskór (Eg elski teg land), og Pavarotti (O SOLE MIO). Ikki tykkum at siga - hesar røddir FYLTU Gjónna (í orðsins rætta týdningi. Bygdarhúsið stóð opið undir øllum tiltakinum og eisini aftaná. Har vóru kaffi og kakur at fáa ókeypis, og tað gekk merkiliga væl, tá ið hugsað verður um hesa stóru fólkamongdina - men einari ávísari bíðitíð mátti tú kortini taka tær til takkar við. Út frá teimum afturmeldingum, ið komnar eru frá teimum, ið vóru í Gjónni hetta kvøldið, so fekk ljósspælið mong rósandi orð. Tað var áhugavert at standa á Gjónni og hoyra fólk tosa um, hvat tey sóu í tí ovara berginum: trølsligar skortar, yvirvaksið konufólk frá sjóvarmála og upp á eggina, lítlar menn, dýr o.m.a. ---- Arbeiðsljós eru aftur í Gjónni - og prýðiligt ljósspæl er nú eisini í Gjónni. Tað fegnast vit sjálvsagt um og vóna og vænta, at mong fáa gleði av hesum.


text:
Nú beint undir ein vika er til HM-endaspælið í Egyptalandi, er millum annað greitt at eitt avmarkað tal av áskoðarum sleppur inn í hallirnar, og at fleiri lið á ymsan hátt eru rakt av koronusmittuna.
Svenska landsliðið er í sóttarhaldi - tveir og tveir leikarar á hvørjum kamari - tí at ein smittutilburður er staðfestur. Føroyar eru eisini á ein hátt íblandaðar: Kekkiski hópurin, ið var uttan koronasmittaðu venjararnar og nakrar av føstu leikarunum, kom til Føroya týsdagin. Við komu vórðu átta smittutilburðir staðfestir í ferðalagnum, ið taldi 22 fólk. EM-undankappingardysturin í Høllini á Hálsi varð av ongum, og ferðalagið fór av landinum.
Les eisini:
1000 áskoðarar ella fleiri sleppa inn í hallirnar í Egyptalandi
Staðfesting frá HSF: - Eingin landsdystur verður í kvøld
Føroyar - Kekkia: Nýggj dagfesting skal finnast
Danmark, ið skal verja sítt heitið, skifti í gjár út í hópinum orsakað av koronu. 34-ára gamli Henrik Toft Hansen fekk staðfest koronasmittuna í Köln, beint áðrenn hann skuldi luttaka har til Final Four í Champions League við PSG. Harvið spældi strikuleikarin ikki við, og tað er ikki bert saknur í honum hjá PSG til týðandi dystir vegna koronu.
Eftir at tað gjørdist greitt, at Toft framhaldandi hevði sjúkeyðkenni, og at sjúkutíðin ikki ger, at hann kann koma fyri seg nóg skjótt til at vera nóg væl fyri at luttaka í endaspælinum, so gav hann avboð í gjár. Hetta verður mett at vera ein smeitur fyri danska liðið. Royndirnar hjá Henrik Toft fara at mangla - beiggi hansara er heldur ikki tøkur - og tað avmarkar møguleikarnir hjá dønum nakað at spæla ein effektiva 5-1 verju, ið Nikolaj Jacobsen ætlaði at nýta heilt fitt.
Nikolaj Jacobsen hevur sítt at hugsa um (Mynd: EPA)
Benjamin Jakobsen úr Aalborg avloysir Henrik Toft Hansen í danska hópinum. Danski venjarin sigur, at hann er dugnaligur at "screena", og hevur eitt tyngdarpunkt, ið aðrir á liðnum ikki hava. Annars er Nikolaj Jacobsen ikki so bjartskygdur um endaspælið. Við BT sigur hann, at tað ikki verður hugsað so nógv um at endurtaka úrslitið frá 2019 (gull), men heldur at spæla liðið, ið so at siga ikki var saman í 2020, saman aftur og koma inn í eina rútmu.
Niklas Landin, ið er fyrstaval á vinstra vongi og ein týdingarmikil brikkur í verjuni, var heldur ikki við til Final Four, tí hann varð smittaður við koronu tíðliga í desember. Yngri beiggi málverjan hevur ikki fingið vant ordliga í desember, hevur seinárin, og er framvegis ikki komin heilt fyri seg. Orkan er ikki heilt har, og høgi maðrin hevur tapt seg 4,5 kilo. Landin hevur ikki fingið lukti- og smakkisansin aftur enn. Serliga tað seinna irðar Landin.
Danmark spælir í kvøld klokkan 19.15 venjingardyst móti Noreg, har Jóhan á Plógv Hansen og hinir skulu í eldin.


text:
Okkara ES-pass
2018-09-10 16:10
Føroyingar kunnu velja millum føroyska ella ES-passið, hóast Danmark er limur í ES og vit ikki
ES-passið er okkara vegur inn í Europeiska felagsskapin, har ið hópin av føroyingum arbeiða, lesa, og har ið okkara sjómenn hava stórar fyrimunir av ES-passinum.
Orsøkin er, at føroyingar longu í 1948 kundu velja millum danskt pass ella føroyskt pass.
Hetta er niðurfelt í Heimastýrislógina, sum er rættur hjá teimum, ið eru heimahoyrandi í okkara samfelag.
Tá ið Danmark fór upp í ES, skiftu íbúgvarnir frá donskum passið til ES-pass.
Einki danskt pass er longur, og hóast føroyingar sambært Heimastýrislógini kunnu velja millum dansk og føroyskt pass, so gevur hetta føroyingum rætt til í staðin at velja ES-passið.
Soleiðis kundu vit í míni løgmanstíð, fáa øllum føroyingum ES-pass, um tey ynsktu tað.
SØGAN AFTANFYRI
Vit, sum tóku yvir í landsstýrinum í 1994, yvirtóku eitt trotabúgv. Fólk í túsundatali rýmdu av landinum, og arbeiðsloysið var himmalhøgt. Fjórði hvør føroyingur var arbeiðsleysur, skattir og gjøld vóru ótolandi fyri tey eftirverandi. Føroyska samfelagið var farið á húsagang og hartil í álvarsligari kreppu á flestu økjum.
Oman á alt hetta fingu føroyingar, sum mynstraðu við útlendskum skipum, og arbeiddu í ES-londum, stórar trupulleikar í sínum arbeiði við at mynstra í útlendskum havnum o.s.f.
Fakfeløg í ES-londum vístu á, at teirra borgarar við ES-passum høvdu rættindi til arbeiðsplássini.
LOYSNIN FANST Í HEIMASTÝRISLÓGINI
Loysnin var, at føroyingar fingu ES-pass, um teir valdu tað. Rætturin at velja danskt ella føroyskt pass, er rættur føroyinga sambært Heimastýrislógini, og tá ið danska passið varð vorðið ES-pass, so kundu føroyingar eisini velja tað.
80 prosent av føroyingum hava nú valt sær ES-pass. Hetta fyri at hava tað lættari og smidligari í arbeiði sínum á sjógvi og landi, ella sum ferðandi um allan heim.
Sjálvt 63 prosent av Tjóðveldisfólki brúka ES-passið, og tað eru tey uttan iva fegin um.
Tað hevur sanniliga týdning, hvat stendur í teimum yvirskipaðu lógum, so sum Grundlóg og Heimstyrislóg. Og sanniliga eisini, hvør situr í Tinganesi, tá ið rætturin skal hondhevast til frama fyri allar føroyingar.
Hugsið eisini um tað, tá ið veljast skal til Løgting og Fólkating.
Edmund Joensen
Løgtingsmaður fyri Sambandsflokkin


text:
FM 2020
Kappingin um føroyska meistaraheitið verður koyrt í døgunum frá 24. til 26. septembur. Tríggjar kappingar, og koyrt verður hósdag, fríggjadag og leygardag.
Eins og undanfarin ár, verður kappast í trimum greinum. Kappast verður í Býarkoyring, Einkultstarti og Landavegsúkkling.
Eftirsum at kappingarnar liggja dag um dag, og nærum ongin hvíld er millum kappingarnar, so verður ikki koyrt so langt sum tað okkurt árið hevur verið.
Tá vit kappast í Býarkoyring verður koyrt í 40 minuttir, og síðan eitt ella tvey "finaluumfør". Alt eftir hvør teinurin í ár verður.
Meðsn Einkultstarturin verður áleið 20 km langur, so verður Landavegkappingin eitt stað millum 70 og 80 km til longdar.
Akkurát hvørjar teinar vit fara at finna fram til FM 2020, verður kunnað um eina viku ella so.


text:
Richard B. Thomsen
Richard Børge Thomsen (føddur 12. februar 1888 á Tvøroyri, deyður 4. apríl 1970 á Tvøroyri)[1] var ein føroyskur rithøvundur og vinnulívsmaður.
Søgan um fyritøkuna Richard B. Thomsen[rætta | rætta wikitekst]
Hann byrjaði egna fyritøku í 1929, eftir at hann var farin úr familjufyritøkuni T.F. Thomsen. Richard bygdi eitt pakkhús við síðunar av tí, sum í dag verður nevnt ísvirkið. Fyrst hevði hann eina lítla heilsølu, og síðan menti virksemi seg til at fevna so víða sum til reiðaravirksemi, sølu av koli, kolonialhandil og ger av flamingokassum. Fyrst varð byrjað við heilsølu av millum øðrum sigarettum, sigarum, osti og Molly-blikkum, ið var rómi í dósum. Selt varð eisini ymiskt byggitilfar, viður og sement. Trolararnir vóru keyptir í bretskum pundum, sum tá var tengt at gullvirðinum. Hetta hevði við sær mitt í tjúgunum, at bretska pundi hækkaði í virði mótvegis donsku krónuni, somikið nógv at trolarirnir blivu alt ov dýrir, og ikki kundu rekast við vinningi. Tískil yvirlivdi trolaravirksemið ikki. Richard, konan Ingrid og Henning, stovnsettu A/S Richard B. Thomsen & Søn í 1946 og í 1954 bleiv navnframa Marité keypt, saman við AT (Arbejdernes Trawlerdrift). Sum tíðin gekk so yvirtók sonurin Henning virksemið, tí pápin, Richard B. Thomsen, var farin at eldast og yrkið sum rithøvundur fylti meira í gerandisdegnum hjá honum. Richard var, um tað mundið, mest lisni høvundin í danska kongaríkinum. Í mong ár gekst væl við fiskarínum, men mitt í sekstiárunum minkaði toskafiskiskapurin í Grønlandi, so Marité varð løgd fyri teym. Virksemið bleiv nú so við og við flutt út úr gamla pakkhúsinum og til staðið, har handilin liggur í dag. Umstøðurnar vóru tó alt annað enn lagaligar tá. Í 1972 flutti Richard (yngri) heim eftir loknan studentalestur og í 1974 kom Henrik heim og byrjaði at arbeiða í fyritøkuni.
Um hetta mundið, so yvirtóku brøðurnir eisini so líðandi virksemið hjá Richard B. Thomsen. Uttari Handil, ið tá eisini var í fyritøkuni, og Marité, drenaðu fyritøkuna fyri kapital, og avgjørt varð tí at selja Marité og lata Uttara Handil aftur. Marité varð seld til Svøríkis miðskeis í sjeytiárunum. RBT hevði avgreiðslu fyriStar Line og Traderline, samstundis sum fyritøkan eisini stóð fyri at lossa skipini hjá Faroe Ship. Lagt varð tí nógv um til flutning og kom fyrsti trailarin í 1984.
RBT tók veruliga dik á seg í 80-unum. Inntøkurnar vuksu fram til fíggjarkreppuna fyrst í 1990-unum. Góðu árini høvdu tó gjørt, at fyritøkan var fíggjarliga sterk og nú kundi standa ímóti. Saman við Petur Hammer, bleiv Coma Pack nú stovnað, tí at tað var sjón fyri søgn, at stórur tørvur var á flamingokassum til fiski- og alivinnuna í oynni. Fyritøkan sum framleiddi flamingo frammanundan ComaPack, megnaði ikki at veita nóg mikið av tilfari og við hegni og hepni, eydnaðist tað Coma Pack at megna hetta eftir hálvum ári. Framleiðslan á Coma Pack byrjaði í 1994 og er framvegis í gongd. 5 fólk arbeiða á ComaPack í 2016. Umframt tey fimm starvsfólkini í ComaPack, so starvast 8 fólk hjá Richard B. Thomsen í 2016.
Í 1995 keypti RBT trolaran “Beinta”, saman við Diaba Ludvig á Tvøroyri. Raksturin gekst væl tey árini hann var í felagnum. Trolarin varð seldur til Hvalbiar í 2000 og varð fiskiloyvið sostatt verandi í oynni. RBT er partaeigari í NorServ og eigur eisini 1/3 av FøroyaPrent.[2][3]
Bøkur[rætta | rætta wikitekst]
- 1944 - Blámannavík (skaldsøga)
- 1945 - Lagnan (skaldsøga)
- 1947 - Hamranna børn (skaldsøga)
- 1948 - Riddarhøfn (skaldsøga)[4]
- 1950 - Evigt står fjeldene (skaldsøga) Keypmannahavn, Aschehoug, 328 síður[5]
- 1951 - Når fossens sang dør hen, Aschehoug (skaldsøga)[6]
- 1951 - Hreimur fossin hljóðnar, Akureyri : Norðri, týtt til islendskt: Konrað Vilhjálmsson
- 1951 - Mod længslernes land (skaldsøga)
- 1952 - De stærke viljer (skaldsøga)
- 1953 - Lænkerne løsnes (skaldsøga)
- 1954 - Drømme der brast (skaldsøga)
- 1957 - Skæbneøen (skaldsøga), Keypmannahavn : Grafisk Forlag, 254 síður


text:
Hvat, ella, hvør er Guds kirkja á jørð?
Bloggurin er eitt persónligt sjónarmið hjá tí, sum hevur skrivað.
Spurningurin hevur altíð verið viðkomandi og fer óivað altíð at verða tað.
Er kirkjan ússaligu jarn- og bambuskirkjurnar í Afrika og í Asia, ella stóru og stásiligu -Pæturskirkjan í Rom, La Sagrada Familia í Bercelona ella ST. Pouls Catedral í London; ella teir mongu prýðiligu kirkju- og samkomubygningarnir her hjá okkum?
Tað er bæði gott og neyðugt við góðum kirkju- og samkomubygningum. Vit takka eisini Gudi og menniskjum fyri teir. Tøkk, øll tit, sum á ymiskan hátt eru virkin fyri, at hesir bygningar eru innbjóðandi og nýtiligir til høvuðsendamálið – at boða Kristus krossfestan og upprisnan.
Kortini má meginparturin av peninginum, tíð og orku hjá “kirkjustarvsfólkunum,” ikki fara til betongið, timbrið og pappírsarbeiðið, hóast tað eisini er týdningarmikið og skal gerast. Vit mugu ikki gloyma, at hetta eru deyðir lutir.
Gamli Grundtvig sang í 1837: “Kirkjan, hon er eitt gamalt hús, stendur um tornini falla.” Ja, “kirkjan” er ikki bygningarnir, men ein og hvør, sum er endurføddur við vatni og Guds anda og sum livir í trúnni á Jesus Kristus. Tí er kirkjan tey Kristustrúgvandi.
Missiónsboðini/dópsboðini, vóru tí greið frá tí krossfesta og upprisna Jesusi:
“Mær er fingið alt valdið í himli og á jørð. Farið tí og gerið øll fólkasløgini til lærusveinar mínar, við tað at tit doypa tey til navns faðirsins og sonarins og hins heilaga anda, og við tað at tit læra tey at halda alt tað, ið eg havi boðið tykkum. Og sí, eg eri við tykkum allar dagar alt til veraldar enda.»
Grundtvig sigur tí víðari: -Í húsi Guds og kirkju nú, vit eru livandi steinar, sum undir krossmerki skírn og trú í Harrans miskunn sameinar.-
Høvuðsorkan, tíð og peningur, má tí sanniliga eisini nýtast til missiónsarbeiðið, har tann einstaki er týdningarmikil og í fokus. Kirkjan, eru menniskju og ikki bygningar. “Kirkjan,” eru tey Kristustrúgvandi, sum savnast í Jesu navni í eini føroyskari kirkju ella samkomubygningi, í Pæturskirkjuni, undir einum træi í Afrika ella í messuni á einum skipi.
Jesus segði jú: -Tí at, hvar sum tveir ella tríggir eru komnir saman í mínum navni, har eri eg mitt ímillum teirra.- Har er Guds kirkja.
Pætur orðar tað soleiðis: -Og latið tykkum sjálvar verða uppbygdar sum livandi steinar til eitt andligt hús, til ein heilagan prestaskap, til at frambera andlig offur væl toknað av Guði fyri Jesus Krist.-
Kirkjubygningurin hevur eitt ávíst grundstykki og matrikkulnummar. Guds kirkja á fold, eru livandi menniskju, sum liva í livandi sambandi við tann livandi Jesus; og tí eru livandi vitni um tann livandi Gud. Vit dyrka ikki halgimenni, men svenski biskupurin, Natan Søderblom, segði so beinrakið: “Halgimenni er ein og hvør, sum við lívi sínum prógvar, at Gud er til!”
Sørin Steinhólm, plagdi at siga: “Ver tann, tú í Kristi ert – hvar tú ert!”
Tú skalt ikki bara ganga í kirkju, ella ganga kirkju- og samkomuhúsgøtuna, men vera kirkja har, tú ert. Tað vil siga, at tú livir í Kristi og alt, tú gert, ert og sigur, er halgað og signað av honum. Tá ert tú “kirkja” heima við hús, í skúlanum, á arbeiðsplássinum, í grannalagnum, í bygd og bý, á sjónum, í luftini – ja, allastaðni, og tað 24/7 – altíð.
Tað er Guds vilji. Til tað lovar Jesus tær sína kraft, vísdóm og signing hvønn dag.
Mær tykir, at myndin er talandi, tí kirkjan er gjøgnumskygd, meðan børnini ikki eru. Børn, ja, menniskju skulu vera meiri sjónlig og í fokus enn bygningarnir. Bygningarnir eru deyðir og farandi, meðan menniskju eru livandi og “varandi”
Gud hjálpi tær og mær at vera kirkja og hava Jesus og menniskju í fokus. Tá byggja vit rætt og gott. Tá skulu vit heysta, um vit ikki gevast.


text:
Freistin at melda til FM fyri vaksin er útsett til hósdagin á middegi.
Kappast verður leygardagin og sunnudagin, báðar dagarnar frá kl. 13.00 til umleið 16.00. Tíðarætlan og startlistar koma her á síðuna fríggjakvøldið.
Til boðrenningarnar eru gjørd undantøk í aldrinum. Tað ber nú til hjá feløgunum at manna eitt lið, har íðkari/ar eisini kunnu verða føddir í 1998 og 99. Men tað ber bert til at hava yngri luttakarar á EINUM liði. Hetta fyri at feløgini kunnu manna so sterkt 1. lið sum gjørligt.
Í hæddarlop verða hesar hæddir:
Menn: 140 – 145 – 150 – 155 – 160 – 165 – 170 – 175 – 180 – 185 – 190
Kvinnur: 120 – 125 – 130 – 135 – 138 – 141 – 144 –
Í teknisku greinunum eru tríggjar royndir til hvønn íðkara. Eftir tey fyrstu trý umførini verður støðan gjørd upp, og seks tey bestu koma í finaluna, har tey fáa tríggjar royndir afturat. Í finaluni verður raðfylgjan broytt, soleiðis at tað er nummar seks, sum byrjar, og nummar eitt sum endar.
Kappingin er opin fyri øllum, sum hava áhuga at vera við.
Fleiri upplýsingar um FM Vaksin síggjast á forsíðuni á høgra bredda.


text:
Miðstovan, Uttastova og Veltan hava vunnið Embla virðisløn.
Miðstovan, Uttastova og Veltan hava í dag vunnið Embla virðislønina í bólkinum besti matvøruframleiðari.
Føroyar vunnu tvær Embla virðislønir í ár. Hin var latin "Gimburlombunum" í Nólsoy, í bólkinum besta mat-ferðamál.
Virðislønin var sett á stovn fyri at deila vitan og royndir innan matframleiðslu í Norðurlondum. Summarið 2017 vóru Embla virðislønir handaðar fyri fyrstu ferð. Tá gjørdu Føroyar eitt ordans hál. Úr Føroyum vóru tá fýra tilnevnd og av hesum vunnu vit trýggjar Embluvirðislønir. Føroyar vóru tá einasta land, sum vann meiri enn eina Embluvirðisløn.


text:
Saman standa vit sterk
12. august 2019
Ríkisfelagsskapurin er ikki væl lýddur av øllum, men tað má vera fáur føroyingur, ið ikki hevur notið gott av honum, so ella so.
Hvørt ár á Ólavssøku fegnast okkara ungdómur um upptøku á donskum lærustovnum. Og hvør kennir ikki til føroyafrádrátt, lestrarstuðul og bústaðarstuðul í hesum sambandi, bara fyri at nevna nøkur mál.
Jú, møguleikarnir eru nógvir við at standa saman; ikki minst, tá talan er um heilsuverkið.
Føroysku flogførini flyta dagliga sjúklingar til Danmarkar til viðgerð, tí tað strekkir ikki til við tí hjálp, vit kunnu bjóða her heima. Hugsa tær til, ein flogtúrur uppá 2 tímar, og so ert tú í serkønum hondum, enntá í einum landi, har tú ikki hevur máltrupulleikar. “Men vit mugu gjalda fyri tað”, verður sagt. Tað er rætt, og sjálvsagt skulu vit tað. Alt kostar, eisini at fáa viðgerð á okkara egnu sjúkrahúsum. Hetta kann als ikki gerast upp í krónum og oyrum. Her snýr tað seg um lagnur, og tí mugu vit gera alt tað, vit eru ment, fyri at betra um okkara møguleikar innan heilsuverkið.
Við at tryggja føroyingum viðgerðartrygd, kunnu vit stytta um longu bíðitíðirnar, ið kunnu vera innan heilsuverkið. Hetta haldi eg vera eitt av tí, ið er vert at arbeiða fyri á Løgtingi soleiðis, at føroyingar kunnu gerast beinleiðis partur av donsku skipanini um viðgerðartrygd.
Sambandsflokkurin er í roynd og veru einasti sambandsflokkur í Føroyum í dag.
Vit ganga fult inn fyri Ríkisfelagsskapinum, og vit vilja á ongan hátt minka um ríkisveitingina. Vit verða javnan minnt á ov lítla játtan til heilsuverkið, skúlaverkið, til sálarsjúk, og til børn og ung við serligum tørvi, fyri at nevna nøkur mál. Kunnu vit loyva okkum at siga nei takk til stuðul, tá tað eru so nógvir stovnar, ið als ikki klára seg við tí, teimum er játtað? Tað er tí sera umráðandi, at vit halda fast við ríkisveitingina, og at Løgtingið arbeiðir fyri at raðfesta hesi økini hægri.
Fyri at náa hesum málum er neyðugt at velja ein sterkan Sambandsflokk inn á Løgting.
Alvi Mortensen
valevni til Løgtingið fyri Sambandsflokkin
RN
Aftur


text:
Hvar er tørvur á at rudda?
Hetta oyðublaðið loyvir øllum at boða frá dálking dulnevnt til Rudda Føroyar, so vit kunnu skjalfesta hana, planleggja ruddingar ella á annan hátt taka stig til at bata um støðuna. Fráboðast kann um alskyns sløg av dálking, t.d. plastdálking, oljudálking, alidálking, luftdálking, landbúnaðardálking o.s.fr. Tess fleiri upplýsingar, tú veitir okkum, tess gagnligari er fráboðanin – serstakliga um myndir ella annað tilfar eisini verður viðheft.
Summir teigar í oyðublaðnum skulu útfyllast, meðan aðrir eru valfríir. Kravdir teigar eru merktir við stjørnum (*).
Um tú ynskir at vera dulnevnd/ur, skalt tú bara lata vera við at veita okkum nakrar upplýsningar um tín samleika.
Tá ein fráboðan verður innsend, loyvir tú okkum at nýta hana í okkara virksemi, harímillum viðhefta tilfarið. Hetta umfatar at endurgeva tilfarið umvegis alnótsmiðlar fyri at gera vart við støðuna. Víst verður ikki til fráboðanarkeldur, uttan tú beinleiðis viðmerkir, at tú ynskir kelduávising um fráboðanartilfarið (myndir o.s.fr.).


text:
Mitt inni í Afrika er Miðafrikalýðveldið. Norðari partur er turrur og berligur, syðri partur er vátur og avtakin við regnskógi. Turkur og politiskur ófriður hava elvt til svára neyð. Í 1965 kom ræðslustýrið hjá Bokassa keisara til valdið, og tá ið hann mátti rýma av landinum, tók hernaðarstyri við. Fyrstu ferð, fólkið slapp at velja stýri sítt, var í 1993; men búskapurin í landinum liggur framvegis í skeljum, og landið er eitt tað fátækasta í heiminum.
Stórur partur av inntøkunum í landinum er av diamantvinnuni. Her eru eisini góðir møguleikar at menna aðra vinnu, tí bæði gull, jarn, kopar og uran eru í jørðini. Stór vantflóð í regntíðini er kortini stórur bági fyri allari námsvinnu.
Miðafrikalýðveldið kemur ikki út til havið - har er eingin strond, eingin jarnbreyt og asfalteraðu vegirnir fáir. Tí er mesti flutningurin og mesta sambandi ímillum fólk eftir áunum. Næstan tríggir fjórðingar av allari vøru verða fluttir eftir áum og veitum, sum tilsamans eru 7.000 km langar. Mesta útflutningsvøran verður flutt til Brazzaville í Kongo og haðan koyrd við toki út til havnabýir á strondini við Atlantshav.
Langt inni í skóginum í Miðafrikalýðveldinum kanst tú koma fram á lágar smáttur av bananbløðum. Her halda fólk til, ið verða nevnd pygmear, tí at tey eru so lágvaskin - sjáldan hægri enn 150 sentimetrar. Pygmear liva sum veiðifólk og savnarar og lívbjarga sær av teirri føði, teir veiða og savna í regnskóginum. Teir eru gott dømi um fólk, ið liva í samljóði við náttúruna og skaða ikki lendið sítt.
Í Miðafrika báðumegin Miðkring eru tað stóru, grøðiligu regnskógirnir og ovurstóra Kongoá, sum eyðkenna landslagið. Tað var her, ræðuligi trælahandilin, ið evropearar settu í verk, byrjaði í 14. øld; síðst í 19. øld vórðu øll londini í Miðafrika evropeisk hjálond. Londini tóku loysing í 1960-árunum, men striltið hevur gingið at sett fólkaræðiliga stýrisskipan í gildi. Ójavnt er, hvussu londini eru fyri; í Kamerun hava politisku viðurskiftini verið trygg, men í Miðafrikalýðveldinum hava harðrend hernaðarstýri rátt, og landið er sera fátækt.
Fjølbroytta landslagið er alt eftir, hvussu veðurlagið er. Við Miðkring vaksa stórir og tættir regnskógir, tí at har er veðurlagið heitt og slavið, og nógv regn er alt árið. Longri burturi frá Miðkringi eru regntíð og turrtíð, og her eru savanna og spjaddur runnavøkstur. Norðast í Miðafrika, í Kjad, er glóðheit sandoyðimørk.
Høg fjøll, djúpir dalar, rivur, gosfjøll og ovurstór vøtn skera seg ígjøgnum londini norðan úr Uganda og suður í Malavi. Hetta sermerkta landslagið er partur av ovurstórari rivu í jarðarskorpuni, nevnd Stóri Rivudalur. Hægsta fjall í Afrika er Kilimanjarofjall, eitt gosfjall, sum liggur í dvala í tí partinum av Stóra Rivudali, sum er í Tansania. Annars er mesta landslagið í hesum parti í Afrika slættar grasfløtur, nevndar savanna. Dýralívið á savannuni er tiltikið, og á hvørjum ári koma mong ferðafólk úr øllum heiminum at síggja tað. Hetta er vorðin týðandi vinna hjá londum sum Kenja og Tansania. Te og kaffi eru vorðin góð inntøka hjá teimum sjey londunum, ið eru her. Námsvinna og smáir bóndagarðar hava altíð havt stóran týdning, og aðrar vinnur taka seg upp nú.
Á savannuni veksur gult, sítt gras, onkustaðni 4 metrar høgt. Har regnar bara stutta tíð á árinum, og tí vaksa grasrøturnar ógvuliga djúpt niður í jørðina, at tær kunnu taka vætu úr jørðini í turrtíðini. Bløðini á akasiutrænum, sum er leyvtræ, eru næstan sum nálirnar á nálatrøum, so vatnið guvar ikki burtur. Baobabtræið goymir vatn í uppbólgnaða buli sínum. At verja landslagið og stórbæra dýralívið eru stór øki á savannuni friðað. Tvey av hesum stóru friðingarøkjum eru tjóðgarðarnir Serengeti í Tansania og Masai Mara í Kenja.
Stórir flokkar av giraffum, fílum, antilopum og sebrum reika um á savnnuni eftir beiti og vatni. Í hølunum á teimum eru altíð ránsdýr, gepardar, leyvur, leopardar, sum bíða eftir at taka tey veikastu dýrini burturúr. Skamt haðan bíða rægammar og sjakalar til reiðar at fáa sær ein bita av rænum.
Flestir bøndur her á leiðini royna bara at føða seg og húski sítt, annaðhvørt velta teir ymsa grøði ella halda teir neyt. Í hálendinum, har veðurlagið er vátt, men ikki so heitt, er fruktagóð gosøskujørð, og her eiga búnaðarfyritøkur stórar lundir, har tær dyrka te og kaffi til útflutnings. Sum fólkið er fjølgað, eru mangir garðar so smábýttir, at bøndurnir hava verið noyddir at velta niðan í brøttu líðirnar; tað ger, at í nógvum avfalli loypur oman, og soleiðis er nógv lendið oyðilagt.
Te verður gjørt av blaðnum á terunninum. Hentararnir mega skotra seg fram ímillum tøttu runnarnar, at henta nýsprotnu bløðini; tí eru teir í gummisvintu.
Stóri Rivudalur er 7.000 km norðan úr Sýria í Asia og suður í Mosambik. Í nógvar milliónir ár hava rørslur ímillum tvær plátur í jarðarskorpuni skapað hetta stórsligna landslagið. Sumstaðni hava rørslurnar gjørt djúpar dalar við brøttum líðum, sum t.d. Maulíðirnar í Kenja. Aðrastaðni hava gosfjøll og rivugos gjørt stórar háslættar. Athiháslættarnir í Kenja vórðu soleiðis til.
Suður ígjøgnum allan Stóra Rivudal eru mong ovurstór vøtn; har er nógvur fiskur. Mong fólk liva her av fiskiskapi, mest verður fiskað í Albertsvatni, Malavivatni og Taganganyikavatni. Vanligasti reiðskapurin eru smá gørn, nót, rúsa og skutil.
Á láglendinum í eystara parti í Miðafrika, har avfallið er so lítið, at illa ber til at dyrka jørðina, liva flakkfólk, sum fara um hetta víðføra lendið eftir beiti og vatni við neyta-, seyða- og geitafylgjum sínum; summi teirra hava eisini kamelar og asnar. Í lendinum sunnan fyri Nairobi tætt við markið ímillum Kenja og Tansania halda masaiarnir til. Teir eru flakkfólk og halda sebuneyt. Høvuðskostur teirra er mjólkin undan kúnum og blóð. Blóðið tappa teir av neytunum við æðralating.
Masaikrígsmenninir og masaikonurnar ganga við stórum prýðum, vanligu prýðini eru perlukragar, stórir oyrnaríngar og kopararmbond. Flestu masaimannfólkini hava fleiri enn eina konu. Hvør kona hevur sini egnu hús og býr har saman við børnunum.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Bangui
Vídd: 622.290 km2
Fólkatal: 4.511.488
Alment mál: franskt
Átrúnaður:
afrikanskir átrúnaðir 24% islam 15% kristindómur 50% aðrir 11%
Stýrislag: fólkaræði, fleirflokkaskipan
Gjaldoyra: CFA frankur (XOF)


text:
Wikipedia:Navngeving
Hesar leiðreglur eru bert leiðbeinandi og kunnu víkjast frá, um tað er hóskandi. Sum allar aðrar leiðreglur kunnu tær eisini kjakast og bøtast um.
Vanliga um navngeving á Wikipedia ber til at siga, at greinar skulu eita tað, sum flestu føroyingar halda vera náttúrligt við uttan alt ov nógvum trupulleikum. Harumframt er tað týdningarmikla hetta: einfalt, neyvt og í eintali.
Endamálið við hesi síðuni er at hava ein lista við leiðreglum fyri, hvussu vit navngeva greinar í tí føroysku Wikipediuni. Hetta átti at ført við sær, at tað varð lættari at rætta Wikipedia. Tá tú skrivar eina grein, set so altíð tey orð í hornklombur,[[]], sum tú heldur, longu eru ella eina ferð verða til eina grein í Wikipeda. Um vit fylgja eini fyrimynd fyri navngeving, so eru tað stór sannlíkindi fyri, at allar slóðir um sama evni leiða ein til sama stað. So sleppa vit vónandi undan, at fólk skriva tað sama á tveimun ymiskum síðum við næstan sama navni.
Vanlig siðvenjaRætta
- Nýt smáar bókstavir til øll orð uttan tað fyrsta.
- Nýt altíð eintal sum grundstøði, uttan so at orðið altíð verður nýtt í fleirtali (so sum gøgn).
- Nýt fleirtal um listar
- Nýt føroysk orð. Navngev altíð síðurnar á føroyskum, og set týðingina til onnur mál á fyrstu linju í greinini, uttan tá tað føroyska orðið næstan ikki verður brúkt á føroyskum.
- Brúka tey mest vanligu nøvnini á støðum, fólki, lutum og líknandi, men royn eisini at sleppa undan stríð við onnur evni.
- Ver neyvur, tá tað er neyðugt. Tá eitt heiti hevur fleiri týdningar.
- Taka setningar fram um styttingar, uttan so at tað, tú skrivar um, næstan altíð verður umrøtt við stytting (dømi: NASA).
Serstakir greinbólkarRætta
DjóranøvnRætta
PlantunøvnRætta
StaðarnøvnRætta
Føroysk staðarnøvnRætta
LondRætta
FólkRætta
Kongar, keisarar, fúrstarRætta
AðalRætta
ÁrstalRætta
Greinar, navngivnar bert við einum tali, skulu brúkast til árstøl (dømi. 2002). Kalla tí eina grein Intel 386, ikki 386.
Kykmynda- og bókaheitiRætta
EindirRætta
- Fyrisitingarligar eindir í Føroyum: X kommuna, X sýsla.
- Bókasøvn: X bókasavn (dømi: Fuglafjarðar Bókasavn)
- Kirkjueindir: X kirkja (dømi: Hests kirkja).
- Annað: Barónsgóðs X, Fúrstadømi X.
Tok og jarnbreytirRætta
TjóðskapurRætta
Ofta verður tjóðskapurin greiddur frá sum ein partur av navninum. Fyri greinar og fyrimyndir brúkast tríggjar ymiskar navngevingarskipanir:
- X'skir Y (dømi Føroyskir rithøvundar)
- X'a Y (dømi Føroyska krónan)
- Y úr/í X (dømi Kommunur í Føroyum)
Vel altíð einføld heiti.
Onnur dømi: Danskt mál


text:
“Barndómurin varir alt lívið” Ókeypis fyrilestur í dag við Frid Hansen
Í dag, mikudagin 18. september, klokkan 17 heldur norski sálarfrøðingurin Frid Hansen fyrilestur í Smæruni í Havn við heitinum “Barndómurin varir alt lívið”. Fyrilesturin er ókeypis. Hann kann eisini stroymast á facebookvegginum hjá blákross-verkætlanini “Øll hava rætt til góð barnaár” – trýst her.
Øll vaksin hava ábyrgd fyri øllum børnum. Tað, menniskju uppliva sum børn, er við teimum alt lívið. Tí er tað týdningarmikið, at lurtað verður eftir teimum børnum, sum vaksa upp í familjum, ið eru raktar av rústrupulleikum, og at tey sjálv sleppa til orðanna. Somuleiðis er tað týdningarmikið, at skommin, sum fylgir við rústrupulleikanum, verður tikin upp og viðgjørd við dirvi. Familjur, sum eru raktar av rústrupulleikum, hava tørv á dygdargóðari viðgerð og hjálp, og tey hava tørv á henni tíðliga. Barndómurin varir alt lívið, og tí kann umsorgan og nærvera broyta heil lív.
Hetta er triðju ferð, at viðurkendi og virðislønti norski sálarfrøðingurin Frid Hansen vitjar í Føroyum. Í nógv ár arbeiddi hon hjá Bláa krossi í Noregi, og har sá hon, hvussu álvarsliga rústrupulleikar hjá vaksnum raka børn. Í lívligum fyrilestrum hevur hon við síni eyðkendu blanding av professionalismu og passión bergtikið føroyingar, bæði leik og lærd. Grundað á gransking og royndir sigur hon rámandi søgur um lagnur, hon hevur nomið við sum sálarfrøðingur. Tað er torført, um ikki ómøguligt, at fara órørdur heim aftur eftir fyrilestur við Frid Hansen.
Tað er “Øll hava rætt til góð barnaár”, sum skipar fyri tiltakinum. Hetta er verkætlan hjá Bláa krossi Føroya, sum hjálpir børnum, ungum og familjum, har rúsur er ein trupulleiki í heiminum.
Fyrilesturin verður í Smæruni í J.H. Schrøters gøtu 7 í Havn og er ókeypis.


text:
Gamla Seglhúsið
Gamla seglhúsið er karmur um listaframsýningar, og sýnir listaverk hjá stórstu føroysku listafólkum.
Gamla seglhúsið bjóðar stundum inn til konsertir ella matupplivingar.
Frálíkt fundarhøli er í gamla seglhúsinum, sum kann leigast.
Les meir um gamla seglhúsið her: http://www.gamlaseglhusid.fo
UpplatingartíðirMon-Fri 14:00 - 17:00
Leygardag Stongt
Sunnudag 14:00 - 17:00
Tiltøk hjá Gamla Seglhúsið
12 May
Hanni Julius Bjartalíð í Gamla Seglhúsinum
Sunnudagin tann 12. mai, letur upp ein søluframsýning við listaverkum hjá Hanni Julius...
09 Aug
Tróndur Patursson í Gamla Seglhúsinum
Fernisering fríggjadagin 9. august klokkan 16:00
av


text:
Her er valskráin hjá Borgaralistanum í Vágum.
Valskrá Borgaralistans
Fíggjarviðurskifti
Kommunan hevur seinastu árini gjørt stórar íløgur, m.a. í skúla og ellisheim. Hetta vóru bráfeingis og neyðugar íløgur, sum fara at geva borgarum okkara betri tænastu og trivnað. Men hetta hevur eisini ført við sær, at kommunan hevur høgt skattaprosent og er tyngd av stórari skuld; upp ímóti einari álíkning.
Havandi í huga at rentustøðið er lágt og búskaparligu tíðirnar góðar, er sera umráðandi, at skuldin hjá kommununi verður minkað, so at rásarúmið hjá kommununi framyvir gerst betri. Í longdini fer skuldarminkingin at føra til, at meira peningur verður til at tæna borgaranum, og skatturin kann lækka.
Stór lán viðføra altíð størri óvissu, og hetta ynskja vit at minka um við at niðurgjalda skuld.
Vinnan skal á breddan
Vága Kommuna skal vera besti samstarvsfelagin hjá vinnuni. Borgaralistin vil, at aftur skal íverksetarahugurin blóma í bygdum okkara.
- Kommunan skal hava serstaka vinnunevnd.
- Kommunan skal útvega skrivstovupláss og ráðgeving til íverksetarar.
- Kunnandi tilfar um vinnuøkini, havnalagið og aðrar møguleikar í kommununi skal framleiðast og marknaðarføring gerast her, um alt landið og altjóða.
- Vinnunevndin skal skipa vinnuting í Vága Kommunu.
- Arbeiðir hjá kommununi skulu bjóðast út soleiðis, at okkara egnu hava bestu møguleikar at bjóða.
- Tunnilsgjaldið skal burtur, so tunnilin ikki er kappingaravlagandi fyri fyritøkur okkara.
- Kannast skal, um møguleiki er fyri at avseta landbúnaðarøki til matvøruframleiðslu.
Vágar - ferðavinnuhøvuðsstaður Føroya
Størstu møguleikarnir til nýggja vinnu eru í ferðavinnuni. Vit vilja, at Vágar skal vera ferðavinnumiðstaðurin í Føroyum við nýhugsan og slóðbrótandi tilboðum og útbúgvingarmøguleikum.
Aðalmálið er, at vinnan skal skipast betri, so avkastið verður størri.
- Ferðaleiðaraskúli skal skipast.
- Ferðavinnuskúli skal setast á stovn.
- Í samstarvi við hagar skal krav setast um ferðaleiðara til ferðafólk í náttúruni.
- Kunningarstova skal aftur vera í kommununi fyri at styrkja samstarvið við ferðavinnuna.
- Leiðreglur skulu gerast um verju og varðveitslu av fornminnum, søgu og søguligum plássum.
- Atkomumøguleikar og skelting til Kálvalíð og onnur ferðavinnumál skulu betrast.
- Havnarlagið við bátahylin skal skipast sum marina.
- Fleiri faldarar skulu gerast um søguligar gongutúrar.
- Summarhús-økið skal marknaðarførast.
- Ferðavinnudagar skulu á dagskránna.
- Tilbúgvingin skal endurskoðast við vaksandi talinum av ferðandi í huga.
Sjálvbodnir felagsskapir
Felagslívið er sálin í kommununi, og Borgaralistin ynskir at stimbra ítróttar-, mentanar- og átrúnaðarfeløgum til framvegis at spæla sín týdningarmikla lut í nærumhvørvinum.
- Vit vilja økja stuðulin til arbeiðið og menning av sjálvbodnu felagsskapunum.
- Kommunan skal aktivt stuðla leiðslunum fyri at tryggja, at eldsálirnar ikki brenna ljósið í báðum endum og brenna út ov tíðliga.
Børn
Vit skulu hava tey bestu dagtilboðini til børnini. Børnini eru okkara framtíð og skulu hava tær bestu umstøðurnar. Vit vilja veita eina góða mennandi tænastu til øll okkara børn, har spæligleði,
felagsskapur og umsorgan eru grundarsteinurin í tænastuni.
- Frítíðarskúlin skal víðkast upp til og við 3. flokk.
- Nøgdsemiskanning skal gerast í samstarvi við foreldraráðini.
- Spælistova skal vera til tey børn, ið ikki brúka verandi dagtilboð.
Ungdómur
Vága kommuna skal vera ein býur, har ungdómurin stórtrívist. Vit mugu tó staðfesta, at rúsevnir hava fingið fastatøkur, og hesum ynskja vit at fara í hernað ímóti.
- Stórt og drúgt átak skal skipast móti rúsevnismisnýtslu í samstarvi við sjálvboðin, skúla, barnagarð, SSP, løgreglu, aðrar myndugleikar o.o.
- Ungdómshúsið skal endurskoðast.
- Ungdómshús skal eisini vera í Miðvági og letur upp í gomlu kommunuskrivstovuni í seinnu hálvu av 2017.
- Ungdómsráð skal stovnast við umboðum úr sjálvbodnu felagsskapunum. Fyrsta nevndin skal veljast í 2017.
Skúli og útbúgving
Vit hava ein væl riknan skúla við sera dugnaligum starvsfólki. Borgaralistin ynskir, at útbúgvingartilboðini í kommununi skulu framhaldandi mennast og víðkast.
- Spælipláss til yngru næmingarnar skal gerast í skúlagarðinum.
- Felagsøkið til eldru næmingarnar skal gerast uttandura á Giljanesi.
- 2. byggistig á Skúlanum á Giljanesi skal projekterast í komandi valskeiði.
- Hølir við samskiftisútgerð skulu útvegast til fjarlestur til hægri lesnað.
- Vit skulu økja um kvøldskúlatilboðið í møguligum samstarvi við grannakommunur.
- Bókasavnstilboðið skal endurskoðast og økjast.
- Allir flokkar skulu hava svimjing, og avtala skal gerast við grannakommunurnar um leigu av svimjihøll.
Okkara eldru
Eldru ættarliðini hava lagt lunnar undir okkara bygdir, og vit heysta fruktirnar í dag. Vit skulu veita tey bestu tilboðini við umsorgan og kærleika til tey eldru, so at tey fáa ein góðan aldurdóm.
- Vitjanartænasta heima og á ellisheiminum skal setast í verk í samstarvi við Reyða Kross og sjálvboðin í kommununi.
- Dagtilhaldið fyri heimabúgvandi eldri í hølunum í barnagarðinum skal varðveitast.
- Fjølbroyttir møguleikar sum Ivans hús skulu mennast og víðkast.
Ferðslutrygd
Skúlabørn og vaksin til gongu eru í stórum vanda á veg til og frá skúla, og ferðslan koyrir til tíðir sera illa rundan um skúlarnar.
- Nýggj farleið verður gjørd, ið sambindur Kálvalíðvegin, Nesavegin, Skúlan á Giljanesi, Sýnina, Húsanesvegin og nýggja útstykking.
- Íbinding verður gjørd í rundkoyring á landsvegnum. Við at flyta ferðsluna verður trýstið minkað munandi.
- Gongugøta skal gerast av Heiðum til skúlan á Giljanesi, umvegis Tvørgarð.
- Gongugøta skal gerast frá Skúlanum á Giljanesi norður í Sarpar.
- Gongubreyt skal gerðast fram við Torvgøtu í Vatnsoyrum.
Tilflyting
Mong, ið skulu seta búgv, velja Vága Kommunu sum sítt nýggja heim. Vit ynskja, at Vága Kommuna skal vera besta staðið at flyta til.
- Kommunan skal veita 6 mánaða grundstykkisgaranti.
- Útstykking skal gerast undir Nesavegnum í sambandi við gerð av nýggju høvuðsfarleiðini.
- Vælkomupakki við kunning um tænastur og møguleikar í kommununi skal gerast.
- Tilfar til marknaðarføring av besta staðnum at flyta til skal gerast.
Integratión
Vit hava eina økta tilflyting av útlendingum, sum ríka samfelag okkara. Tilflytarar koma við førleikum, virðum og mentan, sum vit eiga at virða og fáa gagn og gleði av.
- Kommunurnar skulu orða ein integratiónspolitikk fyri oynna í samstarvi við umboð fyri tilflytararnar.
- Hond skal takast um børnini, sum flyta frá útlondunum til okkara, har vit taka væl ímóti teimum, so tey mennast málsliga.
- Sambinding skal skipast í samstarvi við Reyða Kross.
- Átøk skulu skipast, so børn hjá útlendingum læra føroyskt fyri skúlaaldur.
- Kvøldskúlasamstarv skal gerast við Sørvágs Kommunu um undirvísing í føroyskum fyri útlendingar.
Burðardygg menning
Umhvørvisætlan skal orðast fyri kommununa. Ítøkilig innsatsøkir verða vald út at arbeiða við. Tey átøk, sum verða nevnd í ætlanini, skal kommunan saman við øðrum ábyrgdarum binda seg til at gera og seta pening av til. Millum annað er talan um:
- Vetrarfriðing.
- Drekkivatn.
- Kloakk/spillvatn.
- Dálking av náttúru.
- Skaðadjóraoyðing.
- Grønur roknskapur.
Um tú veitst okkurt, sum VP ikki veit - skriva so til vp@vp.fo


text:
Av tí at Jógvan Skorheim, borgarstjóri, er burturstaddur uttanlands í privatum ørindum, hevur Signhild V. Johannesen, varaborgarstjóri, tikið við sum virkandi borgarstjóri.
Á nýggjárinum tók Signhild V. Johannesen við starvinum sum fyrsti varaborgarstjóri hjá Klaksvíkar kommunu, og hósmorgunin 12. januar 2017 settist hon fyri fyrstu ferð í stólin hjá borgarstjóranum.
Orsøkin til hetta er, at Jógvan Skorheim, borgarstjóri, verður staddur uttanlands í privatum ørindum í eina góða viku, og hevur Signhild tikið við ábyrgdini sum virkandi borgarstjóri hesar dagarnar.
Á kommunuvalinum í 2008 fekk Signhild 101 atkvøður á javnaðarlistanum, og varð hon fyrsti varalimur Javnaðarfloksins í valskeiðnum 2009-2012. Ein part av tí býráðssetuni sat hon í býráðnum sum avloysari fyri Eyðgunn Samuelsen, sum fór í Løgtingið.
Á kommunuvalinum í 2012 varð Signhild fyrstvald á javnaðalistanum við 182 atkvøðum, og gjørdist tá partur av býráðsmeirilutanum í júst loknu býráðssetuni frá 2013-2016, har hon eitt nú var forkvinna í mentanarnevndini umframt at hava sæti í fíggjarnevndini, sosialu nevnd, byggi- og býarskipanarnevndini og heilsu- og umhvørvisnevndini.
Á seinasta kommunuvali, sum var 8. november 2016, fekk Signhild 166 atkvøður og varð enn einaferð fyrstvald í býráðið fyri Javnaðarflokkin hetta valskeiðið 2017-2020, sum júst er byrjað. Signhild er partur av býráðsmeirilutanum millum Nýtt Sjálvstýri og Javnaðarflokkin, har hon, umframt starvið sum fyrsti varaborgarstjóri, verður forkvinna í mentanarnevndini og limur í fíggjarnevndini, limur í umhvørvis- og býarskipanarnevndini, varaforkvinna í trivnaðarnevndini børn & ung og varaforkvinna í trivnaðarnevndini eldri & bústaðir.
Signhild, sum er 49 ára gomul, er dóttir Johild og Vilhelm Johannesen, sum í nógv ár var virkin, bæði í lands- og kommunupolitikki. Í politiskum høpi er eisini vert at nevna, at Føroya løgmaður, Aksel V. Johannesen, er beiggi Signhild.
Signhild, sum dagliga starvast hjá Posta í Klaksvík, eigur børnini Johild, Jóhannus, Jógvan og Gunnvá.
Signhild gleðir seg til hesar dagarnar sum borgarstjóri.
– Tað verður spennandi og læruríkt, og eg fái møguleikan at uppliva tingini frá einum øðrum sjónarhorni, sigur Signhild og ynskir øllum eitt gott vikuskifti.


text:
KOKS effektin og so Býráðsvalið
2020-11-02 09:02
Heimskenda NOMA matstovan slóðaði fyri nýggjum tíðum í donsku matstovuvinnuni. Í Danmark fekk tú, nøkur ár eftir at NOMA kom uppá tindarnar, eina sonevnda “Noma effekt” tvs., at tú fekk ein hóp av matstovum í Danmark við nógv hægri støði og ambitiónum enn áður. Keypmannahavn hevur ídag uttan iva hægsta tal av metgóðum matstøðum í Norðanlondum.
Vit hava okkara egnu heimskendu matstovu, nevniliga KOKS, eitt av okkara Tjóðarikonum! Eg haldi at vit nú byrja at síggja eina “KOKS effekt” í Tórshavn við matstovum á hægri støði. Í farnu viku lótu matstovurnar á BRANDAN og HILTON upp. Báðar á høgum støði og stórum ambitiónum, og sum fara at verða sera nógv vitjaðar, báðar ein fongur fyri Tórshavn og okkara ferðamannavinnu.
Tá Eysturoyartunnillin letur upp í næstum og tá ferðamannavinnan tekur seg upp aftur, verður sera nógv at gera hjá allari matstovuvinnuni í Tórshavn og tað verður mangul uppá kokkar og tænarar.
Tað eru umleið 800 arbeiðspláss í matstovuvinnuni í Havn. Tað undrar meg onki valevni til Býráðsvalið hevur enn nevnt hesa vinnu. Tað átti at verði upplagt at td., GLASIR hevði eina gastronomiska linju og við einum tænaraskúla. Eisini hevur vinnan nógvar trupulleikar at dragast við, slíkir sum eitt nytt progressivt Býráð kann bøta um er viljin til tess.
Matstovuvinnan verður ein av høvuðs vinnunum í Tórshavn komandi árini og eigur hon at fáa alla hjálp og sømdir frá nýggja Býráði okkara!
Johan Mortensen